Summary: Konservatiivien puheenjohtajakisassa Boris Johnson on edelleen relusti edellä muita.

Britannian konservatiivisen puolueen kulissessa käy nyt kuhina.  Pudotuspeli  on edennyt siihen vaiheeseen, että jäljellä on enää neljä ehdokasta.
 Tämänpäiväisessä kolmannessa äänestyksessä kisasta putosi  Rory Stewart , joka sai 27 ääntä. Tässä vaiheessa äänioikeutettuja ovat konservatiivien 313 parlamenttiedustajaa.
 Odotetusti tälläkin kertaa eniten ääniä sai kisan suosikki  Boris Johnson . Hän sai 143 ääntä. Toiseksi eniten kannatusta sai  Jeremy Hunt  , joka sai 54 ääntä.  Michael Gove  sai 51 ääntä ja  Sajid Javid  38 ääntä.
 Huomenna kisasta pudotetaan kahdessa äänestyksessä kaksi ehdokasta lisää – ja kisan viimeinen vaihe on valmis alkamaan.
 Lopullisen valinnan konservatiivien puheenjohtajasta ja tulevasta pääministeristä tekee konservatiivipuolueen jäsenistö. Tässä vaalissa on noin 160 000 äänioikeutettua.
 Stewartin äänet menossa Govelle?
 Kulisseissa on käyty kauppaa kannatuksesta – erityisesti ennakkosuosikin Boris Johnsonin vastapooli on tunnustellut lyöttäytymistä yhteen ja ryhmittäytymistä yhteisen ehdokkaan taakse.
 Tänään muun muassa nyt pudonneen Rory Stewartin ja Michael Goven taustaryhmät kävivät neuvonpitoa siitä, miten voimat yhdistetään.
 Valittava puheenjohtaja saa tehtäväkseen jatkaa Britannian takkuista brexit-tietä. Britannian EU-eron on määrä astua voimaan lokakuun lopussa.
 Brexit-sopimus on vielä hyväksymättä parlamentissa. Uuden puheenjohtajan ja pääministerin on joko yritettävä saada sopimus läpi parlamentissa tai saattaa Britannia eroon EU:sta ilman sopimusta.
 Aiheesta lisää:
 Brittien pörröinen moottoriturpa Boris Johnson tahtoo nyt pääministeriksi...
 Konservatiivit aloittivat pudotuspelinsä Britannian pääministeristä – Nyt kymmenestä on jäljellä seitsemän

Britannian konservatiivien johtajakisa tiivistyy – Boris Johnsonin haastajista putosi nyt Rory Stewart


Summary: Pelastuslaitos sai hälytyksen hieman ennen puoli kahdeksaa illalla.

Nuottakadulla Mikkelissä sijaitsevalla Tuppuralan koululla syttyi tulipalo keskiviikkoillasta. Pelastuslaitos sai hälytyksen palosta kello 19.23. Paikalla on viisitoista pelastuslaitoksen yksikköä sekä useita vapaapalokunnan yksiköitä.
 Palo aiheuttaa runsaasti savua. Etelä-Savon pelastuslaitos kehottaa lähellä asuvia välttämään ulkona liikkumista sekä sulkemaan ovet, ikkunat ja ilmanvaihdon. Savua muodostuu ainakin kello yhteentoista asti illalla.
 Mikkelin kaupungin vesijohtoverkostossa voi myös ilmetä paineenvaihteluita.
 Tuppuralan koulu sijaitsee Nuottakadulla. Kalevi Rytkölä / Yle
 Pelastus- ja raivaustyöt jatkuvat läpi yön, mutta palo on hallinnassa. Palo on saatu rajoitettua rakennuksen keskiosaan, ja rakennuksen reunimmaiset siivet ovat säästyneet merkittäviltä palovahingoilta, pelastuslaitos tiedotti kymmenen jälkeen illalla.
 Pelastuslaitoksen ajoneuvot ruuhkauttavat liikennettä ja alueella liikkumista pyydetään välttämään. Poliisi ohjaa liikennettä läheisen kauppakeskus Graanin kohdalla.
 – Rakennuksesta ei ole jouduttu evakuoimaan ihmisiä, sanoo päivystävä palomestari  Ville Tuovinen  STT:lle.
 Tuovisen mukaan koko rakennus on tulessa. Myös koulun yläpohjarakenteet palavat. Tuovinen kertoo Ylelle, että palo on lähtenyt kahdesta eri kohdasta. Liikuntasali tuhoutuu todennäköisesti palossa täysin. Luokkatilat ovat kuitenkin säästyneet.
 Päivystävä palomestari kertoo, että alkuvaiheessa yleisön paikallaolo lähellä palavaa rakennusta aiheutti haasteita pelastustoiminnalle. Muutama pelastushenkilöstön jäsen joutui pitämään ihmisiä loitolla.
 Tilanne on raskas pelastuslaitoksen väelle, sillä moni on ollut edellisyön sammuttamassa maastopaloa Pieksämäellä.
 Liekit löivät useiden metrien korkeudelle
 Ylen toimittajan  Susanna Pekkarisen  mukaan paikalla oli runsaasti ihmisiä seuraamassa paloa. Monet kuvasivat paloa vain muutamien metrien päässä koulusta. Vielä puoli kymmenen aikaan illalla paikalla oli paljon katselijoita.
 – Palo näyttää etenevän vauhdilla. Katto vaikuttaa romahtavan yhdestä kohtaa, Pekkarinen kertoi iltayhdeksän aikaan.
 Silminnäkijöiden mukaan pahin palo lähti liikkeelle liikuntasalin katosta. Liekit löivät useiden metrien korkeudelle, ja musta savu näkyi ainakin kilometrin päähän.
 Sammutustyöt käynnissä. Susanna Pekkarinen / Yle
 Palon syttymissyystä ei ole vielä tietoa.
 Tuppuralan koulu on Mikkelin kaupungin ala-asteen koulu, jossa on oppilaita noin 180. Koulu sijaitsee Saimaan rannan tuntumassa noin kahden kilometrin päässä Mikkelin keskustasta.

Tuppuralan koulu ilmiliekeissä Mikkelissä, sammutustyöt jatkuvat läpi yön – pelastuslaitos kehottaa sulkemaan ovet, ikkunat ja ilmanvaihdon


Summary: Kasvojentunnistusteknologia yleistyy huimaa vauhtia. Osa sovelluksista helpottaa arkea, osa on turboahdettua orwellia.

Kasvojentunnistusteknologia on kehittynyt nopeassa ajassa. Jo nyt moni meistä avaa laitteidensa lukituksia kasvoillaan. Pian kasvoilla voidaan myös maksaa pikkuostoksia ja tehdä esimerkiksi lähtöselvitys lomalennolle. Tulevaisuudessa kasvoista saattaa tulla avain, passi ja pankkikortti.
 Myös 3D-tulostimet ovat kehittyneet huimasti viime vuosien aikana. Joten... tulostimme kasvoni ja laitoimme ne koneen arvioitavaksi.
 Kun ensimmäiset kasvojentunnistussovellukset tulivat puhelimiin, niitä pystyttiin yksinkertaisimmillaan huijata paperisella kuvalla kasvoista. Nyt uusia järjestelmiä ei pystytä samalla tavalla huijaamaan, mutta täysin varmoja ne eivät vieläkään ole.
 Lue myös:   Taylor Swift skannaa faniensa kasvot tunnistaakseen stalkkerit, lentoyhtiö palvellakseen asiakkaitaan, Kiina tarkkaillakseen toisinajattelijoita
 Jutun kommentointimahdollisuus on avoinna klo 22.00 saakka.

Tulostimme kasvot ja yritimme huijata kasvojentunnistusjärjestelmiä – katso miten kävi


Summary: Ohjauskorko säilyy ennallaan, mutta Yhdysvaltain keskuspankki varautuu koronlaskuun.

Yhdysvaltain keskuspankki teki odotetun päätöksen. Ohjauskorko pysyy ennallaan 2,25-2,5 prosentin vaihteluvälissä.
 Markkinoilla kuitenkin arvioidaan, että paineet ohjauskoron laskulle säilyvät. On odotettavissa, että Yhdysvaltain keskuspankki laskee ohjauskorkoa vielä tämän vuoden aikana, ehkä jo ensi kuussa.
 Keskuspankki ilmoittaa, että se on valmiudessa koronlaskuun, jos Yhdysvaltain talous ja sitä haastavat uhat vaativat. Keskuspankin mukaan talouden epävarmuus on kasvanut.
 – Epävarmuus on todellakin lisääntynyt sitten viime kuun kokouksen, Yhdysvaltain keskuspankin johtaja  Jerome Powell  arvioi tiedotustilaisuudessa korkopäätöksen jälkeen.
 Paineita koronlaskulle lisäävät erityisesti Yhdysvaltain kauppakiistat esimerkiksi Kiinan kanssa. Myös taantuman pelko lisää todennäköisyyttä sille, että keskuspankki laskee lähiaikoina ohjauskorkoa.
 Oman paineensa Yhdysvaltain keskuspankille on luonut presidentti  Donald Trump . Hän on toistuvasti hyökännyt pankkia vastaan ja vaatinut sitä muuttamaan korkopolitiikkaansa – ja laskemaan ohjauskorkoa.
 Yhdysvalloissa on virinnyt erityinen pelko siitä, ettei keskuspankki saa toimia itsenäisesti, vaan se joutuu myötäilemään presidentin vaatimuksia. Presidentti Trumpin on myös ounailtu haluavan erottaa Jerome Powellin.
 – Laki on selvä. Minulla on neljän vuoden pesti ja aion palvella sen loppuun saakka, Jerome Powell sanoi.

Yhdysvaltain keskuspankki pitää korot ennallaan – laskupaine pysyy


Summary: Toimintaan värvätyt naiset hakivat kultista hallintaa elämäänsä, mutta he joutuivat seksuaalisesti alistetuiksi ja hyväksikäytetyiksi.

New Yorkissa valamiehistö on todennut Nxivm-seksikultin johtajan  Keith Ranieren  syylliseksi kaikkiin häntä vastaan nostettuihin syytteisiin.
 58-vuotiasta Ranierea syytettiin muun muassa seksikaupasta, kiristyksestä, pakkotyöstä ja lapsipornon hallussapidosta. Hän on kiistänyt kaikki syytteet. Ranieria uhkaa elinkautinen vankeustuomio. Hänelle on määrä lukea tuomio syyskuussa.
 Raniere oli ainoa vastaaja oikeudenkäynnissä, sillä kultin muut johtohahmot ovat myöntäneet syyllisyytensä ja todistaneet Ranierea vastaan. Heidän joukossaan on muun muassa Smallville tv-sarjan näyttelijä  Allison Mack . Mack on myöntänyt syyllistyneensä kiristykseen ja salaliittoon. Myös Seagram's viskimerkin perijätär  Clare Bronfman , joka rahoitti kultin toimintaa, on myöntänyt häntä vastaan nostetut syytteet.
 Näyttelijä Allison Mack on myöntänyt syyllistyneensä kiristykseen ja salaliittoon. Peter Foley / EPA
 Kultin johtajat markkinoivat toimintaansa naisten voimauttamisella. Toimintaan värvätyt naiset hakivat Nxivm-kultista hallintaa elämäänsä, mutta he joutuivat seksuaalisesti alistetuiksi ja hyväksikäytetyiksi. Naisia muun muassa nälkiinnytettiin, jotta he laihtuisivat Ranieren naisihanteen mittoihin. Heitä määrättiin pidättäytymään seksistä kultin ulkopuolella ja olemaan vain Ranieren käytettävissä.
 Kuusi viikkoa kestäneessä oikeudenkäynnissä lukuisat naiset todistivat, kuinka he joutuivat kultin uhreiksi. Naisten mukaan Ranier pyrki kontrolloimaan heidän elämään täysvaltaisesti. Hän päätti, mitä naiset söivät, keitä he saivat tapailla ja kuinka paljon he saivat painaa.
 Nxivm-kultti ennätti toimia 20 vuotta, kunnes sen johtohenkilöt pidätettiin viime vuoden keväällä.
 Lisää aiheesta:
 Voimaannuttaminen vaihtui alistamiseksi ja elämänhallinta seksiorjuudeksi – Nxivm-kultti syytteessä New Yorkissa

Nxivm-seksikultin johtaja todettiin syylliseksi kaikkiin syytekohtiin


Summary: Skottitutkijat osoittivat, että hylkeet pystyivät imitoimaan ihmisen käyttämiä nuotteja ja vokaaliyhdistelmiä.

Skotlantilainen St. Andrewsin yliopisto on opettanut harmaahylkeitä imitoimaan ihmisten käyttämiä äänteitä sekä tunnettuja sävelmiä.
 Erityisesti Zolaksi nimetty hylje oli taitava imitoimaan sävelmiä, sillä se onnistui hyräilemään muun muassa lastenlaulu Tuiki, tuiki, tähtöstä sekä Tähtien sota -elokuvan tunnusmusiikkia.
 Molempia kappaleita se oppi kymmenen nuotin verran,  kertoo uutiskanava CNN .
 Kahdelle muulle hylkeelle opetettiin erilaisia ihmisten käyttämiä vokaaliyhdistelmiä. Tutkimus antaa viitteitä siitä, että hylkeiden kommunikointi on luultua monimutkaisempaa.
 – Olin hämmästynyt, miten hyvin hylkeet kopioivat malliääniä, joita soitimme niille, tutkimusta johtanut  Amanda Stansbury  sanoi  Britannian yleisradioyhtiö BBC:n mukaan . – Matkiminen ei ole täydellistä, mutta ottaen huomioon sen, etteivät nämä ole tyypillisiä hylkeiden käyttämiä äänteitä, se oli hyvin vakuuttavaa.
 Hylkeet eivät voi oppia puhumaan ihmisen lailla
 Torstaina  Current Biology -tiedejulkaisussa julkaistun  tutkimuksen mukaan ei ole kuitenkaan viitteitä siitä, että hylkeet voisivat oppia puhumaan ihmisen tavoin. Vaikka hylkeet voisivatkin matkia lauseita, ne eivät ymmärrä niiden merkitystä.
 Tutkimuksen tarkoitus oli muun muassa lisätä ymmärrystä äänten oppimisen evoluutiosta. Tuloksia voidaan hyödyntää muun muassa puheen häiriöihin paneutuvassa tutkimuksessa, kertoo CNN.
 Vain harvat eläimet kykenevät imitoimaan ihmisten ääniä, tosin erilaisella tekniikalla. Tähän joukkoon kuuluvat valaat, elefantit ja delfiinit. Tutkijoiden mukaan hylkeet ovat ainoita, jotka käyttävät samalla tavalla ääntöväyläänsä kuin ihmiset.

Hylje laulaa videolla Tuiki, tuiki, tähtöstä ja Tähtien sodan tunnusmusiikkia – tutkimusta voidaan hyödyntää puhevikojen tutkimuksessa


Summary: Huomenna juhannuspäivänä lämpötila laskee selvästi tämän päivän hirmulukemista.

Tänään vietetään Suomessa lämpimintä juhannusaattoa tämän vuosituhannen puolella.
 Ylen meteorologi  Toni Hellinen  kertoo, että 30 astetta ylitetään tämän päivän aikana Lahdesta Ilomantsiin yltävällä alueella.
 – Viimeksi yli 30 asteen raja juhannuksena on rikottu vuonna 1999, jolloin Ylämaalla (nyk. Lappeenranta) mitattiin 32,5 astetta.
 Kylmintä on tänään Itä- sekä Pohjois-Lapissa, jossa lämpötilat nousevat vain vähän yli kymmeneen asteeseen.
 Juhannuspäiväksi lämpötilat laskevat koko maan osalta 5-10 astetta tämän päiväisistä lukemista.
 Ilmatieteen laitos
 Iltapäivästä ukkostaa
 Tällä hetkellä ukkostaa Kainuussa ja Koillismaalla. Iltapäivästä lähtien alkaa ukkostaa Pirkanmaalta Kainuuseen yltävällä alueella. Ukkoskuurot liikkuvat koilliseen ja niiden yhteydessä voi sataa myös rakeita.
 Toni Hellinen kertoo tuulenpuuskien olevan kovia ja tämän vuoksi voi tulla myös sähkökatkoja. Yöksi ukkoset laantuvat ja koko maassa on poutaista Lappia lukuun ottamatta.
 Ilmatieteenlaitos  varoittaa  tänää vaarallisten ukkospuuskien mahdollisuudesta ympäri maata Lappia ja rannikkoseutuja lukuunottamatta.
 Huomennakaan tuulet eivät hellitä, päinvastoin.
 – Erityisesti Pohjanmaan maakunnissa on huomenna todella tuulista
 Hellinen varoittaa lähtemästä vesillä kauas rannasta, koska nopeasti syntyvät ukkoset voivat todella yllättää.
 – Nopeasti liikkuva ukkonen on nopeampi kuin auto. Tämän vuoksi ei kannata olla liian kaukana laiturilta, Hellinen varoittaa.
 Vaikka tänään rikotaan juhannusaaton lämpöennätys tämän vuosituhannen osalta, on kaikkien aikojen juhannuksen ennätykseen matkaa.
 Nykyinen juhannuksen lämpöennätys on vuodelta 1935, jolloin Ähtärissä saavutettiin 33,8 astetta.

Lämpimin juhannusaatto tällä vuosituhannella – yli 30 astetta menee rikki!


Summary: Protestoijat osoittivat mieltään maan parlamentissa puheen pitänyttä Venäjän parlamentaarikko Sergei Gavrilovia vastaan.

Kaukasiassa Georgiassa poliisi on käyttänyt kumiluoteja ja kyynelkaasua mielenosoittajia vastaan Tbilisin parlamenttitalolla. Paikalla kerrotaan olleen tuhansia mielenosoittajia.
 Venäläisparlamentaarikon puhetta vastaan mieltään osoittaneet yrittivät päästä sisään parlamenttitaloon, kertoo  BBC .
 Venäläinen poliitikko  Sergei Gavrilov  oli pitämässä puhetta ortodoksimaiden yhteisessä kokouksessa. Hän olisi pitänyt puheensa puhemiehen paikalta, joka ilmeisesti oli ärsyttänyt poliittikkoja ja georgialaisia.
 Gavrilov on IAO:n (Interparliamentary Assembly on Orthodoxy) puheenjohtaja.
 Venäjän vaikutus Georgiaan on edelleen poliittisesti arka aihe. Yhdysvaltojen liittolainen Georgia kävi Venäjän kanssa lyhyen sodan vuonna 2008.
 Mailla ei ole ollut diplomaattisia suhteita sen jälkeen kun Venäjä tunnusti Georgiaan kuuluvien Etelä-Ossetian ja Abhasian itsenäisyyden. Venäjällä on edelleen joukkoja näillä alueilla.
 AP:n mukaan väkivaltaisuuksissa loukkaantui ainakin 70 ihmistä, joista noin puolet poliiseja ja puolet mielenosoittajia. He ovat saaneet sairaalahoitoa, kertoi Georgian pääministerin neuvonantaja.
 Mellakkapoliisit parlamenttitalolla Georgiassa 20. kesäkuuta.  EPA
 Presidentti pelkää maan kahtiajakoa
 Georgian presidentti  Salome Zurabishvili  kutsui Venäjää viholliseksi ja miehittäjäksi myöhään torstaina sosiaalisessa mediassa. Hänen mukaansa "viides kolonna", jolla hän tarkoitti Venäjän hyväksi maassa toimivaa joukkoa, on levottomuuksien takana.
 Presidentti varoitti levottomuuksien aiheuttavan riskin maansa kahtiajaosta.
 – Vain Venäjä hyötyy yhteiskunnan ja maan kahtiajaosta ja sisäisestä yhteenotosta, kirjoitti Zurabishvili.
 Venäjä on puolestaan syyttänyt levottomuuksista Venäjän vastaisia poliittisia voimia Georgiassa. Venäjän mukaan oppositio yrittää estää maiden suhteiden paranemisen.
 Zurabishvili aikoo jättää Reutersin mukaan Valko-Venäjän vierailunsa kesken ja palaa kotimaahansa.
 Mielenosoittajat ovat kertoneet aikovansa jatkaa protesteja perjantaina.
 Mielenosoittajat ja poliisi ottivat yhteen parlamenttitalon ulkopuolella. EPA

Tbilisissä kymmeniä loukkaantui väkivaltaisiksi yltyneissä mielenosoituksissa – Georgian presidentti syyttää Venäjää levottomuuksista


Juhannuksen menoliikenne maanteillä on vilkastunut perjantaina, tieliikennekeskuksesta kerrotaan. Ajoneuvoja on liikenteessä tavanomaista enemmän, mutta liikenne sujuu hyvin kaikilla teillä.
 Aamupäivällä ennen kello kymmentä liikenne ruuhkautui hienoisesti valtatie yhdeksällä Tampereen pohjoispuolella ja valtatie neljällä Lahden kohdalla. Ajonopeudet ovat kuitenkin säilyneet lähes normaaleina.
 Tieliikennekeskuksen arvion mukaan ruuhkaisin hetki on parhaillaan käynnissä ja jatkuu iltapäivän puolelle saakka. Liikenne voi paikoin jonoutua.
 Lue lisää:
 VR:n IC-juna hyytyi raiteille – luvassa myöhästymisiä etelän suuntaan

Juhannuksen menoliikenne vilkastunut, mutta autoletka etenee hyvin


Summary: Mies oli avannut tulen kohti kahta taksia turistien suosimalla alueella.

Tallinnan Telliskivessä ammuttiin aamun pikkutunneilla kahta taksinkuljettajaa, kertovat virolaismediat. Yksi uhreista kuoli ja toinen haavoittui vakavasti, kertoi muun muassa  Viron yleisradioyhtiö ERR.
 Poliisi etsii epäiltyä ampujaa, jota kuvattiin tummatukkaiseksi mieheksi.
 Mies oli silminnäkijöiden mukaan sanaakaan sanomatta avannut tulen kohti kahta taksia, jotka olivat pysäköityinä turistien suosimassa Telliskiven kaupunginosassa lähellä Balti Jaam -rautatieasemaa. Mies ampui takseja kohti lukuisia laukauksia.
 Ampumisen johdosta Telliskivi-katu pidetään osittain suljettuna tänään iltapäivään asti. Katu yhdistää Kalamajan kaupunginosan Paldiskin maantiehen.

Kahta taksinkuljettajaa ammuttiin Tallinnassa aamuyöllä – toinen kuoli ampumisessa


Summary: Viranomaislähteen mukaan lentokoneet ja alukset olivat valmiina paikoillaan iskuja varten.

Yhdysvaltain presidentti Donald Trump hyväksyi torstaina sotilaalliset iskut Irania vastaan, mutta perui sitten käskyn, uutisoi  New York Times . Lehden mukaan operaatio iskujen aloittamiseksi oli jo käynnissä, kun hallinto käski keskeyttämään sen.
 Trump oli hyväksynyt iskut tutka-asemien ja ohjuspatterien kaltaisiin kohteisiin.
 New York Timesin lähteiden mukaan vielä iltaseitsemältä Washingtonin aikaa eli yöllä kahdelta Suomen aikaa puolustusvirkamiehet ja diplomaatit odottivat iskujen alkamista.
 Viranomaislähteen mukaan lentokoneet ja alukset olivat paikoillaan ohjusiskuja varten, kun käsky keskeyttää operaatio tuli.
 New York Timesin mukaan ei ole tietoa, muuttiko Trump mieltään vai vaihtoiko hallinto suunnitelmiaan muusta syystä, esimerkiksi logistiikan tai strategisten seikkojen takia.
 Tiedossa ei myöskään ole, onko iskut peruttu kokonaan vai onko niitä vain lykätty.
 Iskut olisivat olleet kosto yhdysvaltalaisen lennokin ampumisesta alas Omaninlahdella.
 Tilanne Yhdysvaltain ja Iranin välillä on kiristynyt jatkuvasti viime viikkoina.
 Maiden muutenkin huonoja välejä ovat kiristäneet Persianlahdella ja Omaninlahdella tapahtuneet öljytankkeri-iskut, joista Yhdysvallat ja sen arabiliittolaiset ovat syyttäneet Irania.
 Trump: Jonkun tekemä virhe
 Torstaina nähtiin jälleen uusi askel kohti aseellista konfliktia, kun Iran ilmoitti ampuneensa alas Yhdysvaltojen vakoilulennokin.
 Iranin mukaan lennokki oli Iranin ilmatilassa, Yhdysvaltojen mukaan kansainvälisessä ilmatilassa.
 Yhdysvaltain puolustusministeriön 20. kesäkuuta julkaisema kuva lennokin reitistä ja tuhoutumisesta.  US Department of Defense / Handout / EPA
 Presidentti Trump kuvaili 130 miljoonan dollarin arvoisen RQ-4A Global Hawk -lennokin alas ampumista "suureksi virheeksi", mutta vaikutti haluavan kommenteillaan hillitä tilanteen kiristymistä entisestään.
 – Minulla on tunne, että kyseessä oli jonkun tekemä virhe. En tarkoita vain, että se valtio teki virheen. Tarkoitan, että joku sen valtion alaisuudessa toimiva teki virheen, Trump sanoi toimittajille Valkoisessa talossa uutisoi  CNN  ja Washington Post-lehti.
 Trump ei kertonut, miten Yhdysvallat aikoo reagoida.
 Trump on määrännyt presidenttikautensa aikana ohjusiskuja tiettävästi kaksi kertaa. Vuonna 2017 ja 2018 hän määräsi iskut Syyriaan.

New York Times: Trump hyväksyi jo iskut Irania vastaan, mutta käsky peruttiin


Öljyntorjuntatoimenpiteet Suomen Leijonan majakan alueella ovat jatkuneet läpi yön, kertoo Länsi-Suomen merivartiosto tiedotteessaan.
 Merivartiosto havaitsi alunperin eilisiltana öljypäästön noin 25 mailia eli 46 kilometriä Utöstä lounaaseen.
 Rajavartiolaitoksen vartiolaivat Tursas, Uisko ja Turva yhdessä merivoimien öljyntorjunta-alus Hallin kanssa ovat keränneet öljyä merestä.
 Torjuntatoimenpiteitä kohdistetaan tällä hetkellä Rajavartiolaitoksen Dornier valvontalentokoneen havaitsemiin paksumpiin öljyläikkiin.
 Yhtenäinen öljylautta on hajonnut ja haihtunut yön aikana.
 Ympäristövahingon torjunta jatkuu edelleen Länsi-Suomen merivartioston johdossa.
 Rajavartiolaitoksen Dornier valvontalentokoneen ympäristövalvontajärjestelmän mukaan päästön suuruus on ollut 9-39 kutiometriä.
 Kalevi Rytkölä / Yle
 Öljypäästön ajelehtiminen saaristoon on toistaiseksi epätodennäköistä sekä onnistuneiden keräystoimenpiteiden että ajelehtimislaskelman perusteella.
 Varsinais-Suomen pelastuslaitos ylläpitää kuitenkin edelleen valmiutta rantatorjuntaan, tiedotteessa kerrotaan.
 Lue lisää:
 Turun saaristossa Utön lounaispuolella yli 10 kilometrin öljylautta, kerääminen aloitettu – "Alusöljypäästöksi tämä on kieltämättä iso"

Öljynkeräys jatkuu Suomen Leijonan majakan alueella Turun saaristossa


Summary: Kiinassa kesä ei tuo palkintoa talven ahertamisesta. Silti suomalainen saa nauttia lomastaan juuri sellaisena kuin haluaa, kirjoittaa Jenny Matikainen blogissaan.

Blogi Ylen uutis- ja ajankohtaistoiminnan blogeja kirjoittaa joukko oman alansa tarkkaan tuntevia toimittajia. > Kaikki uutisten blogit löydät täältä
 Tähän aikaan vuodesta jokainen päivä alkaa laskutoimituksella.
 Tänä aamuna ruudullisessa kalenterissani oli jäljellä kolme kokonaista riviä ja yksi puolikas. Siis enää kolme viikkoa ja kaksi päivää. Senhän seisoo vaikka päällään! Pystyy, pystyy! Jaksaa vaikka nukkumatta!
 Jaksaahan sen, koska lopussa odottaa palkinnoista paras: kesäloma. Tuo suomalaisten hengenpelastaja, ilojen ilo. Viikkojen tauko töistä ja koulusta, aikaa rakkaille ja sille oikealle elämälle.
 Kesäloma on kuin yhteinen palkinto. Sen pituudella ja sattuman kantamilla hyvillä säillä kehuskellaan niin leveästi, että suomalaista hävettäisi, ellei kyseessä olisi KESÄLOMA!!!  LOMPSIS !
 Useimmille kiinalaisille ajatus jopa viiden viikon poissaolosta on lähes käsittämätön.
 Sen sijaan Kiinassa ulkomaalainen  saa aina vähän hävetä pitkiä lomiaan. Niinkö monta viikkoa? kaverini nauravat, tosin jo tottuneesti.
 Useimmille kiinalaisille ajatus jopa viiden viikon poissaolosta on lähes käsittämätön.
 Eräs tuttuni ottaa lisätöitä sillä aikaa, kun hänen eurooppalainen pomonsa lomailee. Siitäkin huolimatta, että hän saa kyllä palkkaa tuolta ajalta. Niin pitkä laiskottelu vaan tuntuu turhalta.
 Toki Kiinassakin joskus lomaillaan. Vapaat on keskitetty kahteen tärkeään juhlaan: lokakuussa vietettävään Kiinan kansallispäivään ja alkuvuoden kiinalaiseen uuteenvuoteen.
 Tuolloin lähes kaikki 1,4 miljardia ihmistä lomailevat samaan aikaan, ja ruuhkat ovat sen mukaiset. Samoin lentojen ja hotellin hinnat.
 Lokakuun niin sanottua “kultaista viikkoa” on kehitetty viime vuosina pidemmäksi vapaaksi, jotta kiinalaiset matkustaisivat enemmän. Se piristää työntekijöiden lisäksi – tai ehkä ennen kaikkea – maan taloutta. Useimmilla työpaikoilla voi tuolloin saa vapaaksi kokonaisen viikon tekemällä edellisen viikonlopun töitä.
 Työnantajasta riippuen vuoden varrelle voi näiden lisäksi sijoittaa ehkä viikon tai parin mittaisen poissaolon henkilökohtaisilla lomapäivillä.
 Inhosin lomaa, koska silloin oli niin paljon läksyjä, sanoi kiinalainen kaverini, kun puhuin hänen kanssaan kesästä.
 Mutta kesään Kiinassa ei liity  mitään erityistä lomakautta. Se on vain tukala vuodenaika, jolloin auringolta pitää suojautua peittäviin vaatteisiin.
 Ainoat joiden elämään kesä tuo suuremman muutoksen ovat koululaiset ja opiskelijat. Tai oikeastaan opiskelu vain siirtyy koulusta kotiin.
 – Inhosin lomaa, koska silloin oli niin paljon läksyjä, sanoi kiinalainen kaverini, kun puhuin hänen kanssaan kesästä.
 Kesälaitumilla kirmaamiseen tai edes kesätöihin ei juuri jää aikaa vanhemmillakaan opiskelijoilla. Kun koulut ovat tauolla, vuorossa ovat kesäkurssit, tutorit tai itseopiskelu. On paras pitää huolta, ettei putoa kelkasta.
 Meillä Suomessa lepäämisestä  on sen sijaan tullut työelämätaito.
 Toukokuun tienoilla Facebook-seinälle alkaa ilmestyä linkkejä opettavaisiin kesäloma-artikkeleihin. Miten lomailla paremmin, selittää yksi. Pitäisi ottaa myös arjessa iisimmin, väittää toinen. Kolmas kehottaa pitämään lyhyitä lomia ilman suuria odotuksia, muuten kesälomalla tulee avioero tai vähintään perhekriisi.
 Useimmat meistä ottavat silti riskin. Viikkojen kesäloma kun on ainoa keino selviytyä työvuodesta.
 Opettajakaverini nukkuu koko ensimmäisen lomaviikon. Toimittajaystäväni sulkee somen ja välttelee uutisia. On päästävä pois tavoista, joihin arki meidät pakottaa. Muuten tulee burnout tai vähintään perhekriisi.
 Onko kesälomasuomalainen  sitten pumpulia ja kiinalainen rautaa? Asia ei ehkä ole niin yksinkertainen.
 Kiinalainen ja suomalainen työelämä kuormittavat eri tavoin.
 Kiinassa työkulttuuri pohjautuu usein käskemiseen ja tottelemiseen. Jokaisella on oma vastuunsa, pieni tehtävänsä hyvin hierarkkisessa ketjussa. Päätösten tekeminen siirretään mielellään aina ylemmälle portaalle, sillä itsenäisestä ajattelusta voi päätyä ongelmiin.
 Vähempi vastuu tarkoittaa usein vähemmän stressiä.
 Myös kiire on Kiinassa erilaista. Kulmakahvilassa yhtä kahvikupillista järjestää rauhallisesti kolme eri työntekijää. Suomessa sen kokoisen kahvilan viimeisenkin työntekijän pesti haluttaisiin varmasti muuttaa osa-aikaiseksi, jos se millään olisi mahdollista.
 Kiinan menestyvissä teknologiayhtiöissa puhutaan niin sanotusta 996-järjestelystä. Se tarkoittaa, että töissä ollaan yhdeksästä yhdeksään kuutena päivänä viikossa.
 Toisaalta harvassa maassa  näkee sellaista sitkeyttä kuin täällä.
 Kun yhteiskuntaa ei voi odottaa apuun ja menestymiseen on olemassa mahdollisuus, siihen halutaan tarttua. Siksi  opiskelijat ahertavat 17-tuntisia päiviä  ja yrittäjät päivystävät puodeissaan aamusta iltaan.
 Kiinan menestyvissä teknologiayhtiöissa puhutaan niin sanotusta 996-järjestelystä. Se tarkoittaa, että töissä ollaan yhdeksästä yhdeksään kuutena päivänä viikossa.
 Työpaikalla vietetty aika ei silti sekään suoraan vastaa työn sisällön kuormittavuutta. Mutta jälleen toisaalta: Kiinassa kilpailu on kovaa ja paine menestyä valtava. Se todellakin stressaa.
 Lopulta kyse on siitä, mihin on tottunut ja mitä muut ympärillä saavat.
 Ehkä paineiden vertailu  ei auta ymmärtämään suomalaisten ja kiinalaisten stressinsietokyvyn eroja. Lopulta kyse on siitä, mihin on tottunut ja mitä muut ympärillä saavat. Kyllä kiinalaistakin kismittäisi, jos häneltä vietäisiin uudenvuoden loma.
 Jaksamisen narratiivi voi auttaa pahimman yli, mutta siitä pitää osata myös luopua.
 Yli kymmenen pätkätyövuoden aikana kesälomattomuudesta tuli itselleni ylpeyden aihe. Vakituinen pullamössösukupolvi pitäköön pitkät lomansa, kyllä minä jaksan! Jaksoinkin.
 Kolmen ja puolen viikon päästä alkaa elämäni kolmas palkallinen kesäloma.
 Enkä aio hävetä sitä yhtään.
 Jenny Matikainen
 Kirjoittaja on Ylen Aasian-kirjeenvaihtajana. Hän katsoo tässä blogissa Kiinaa eri kanteilta ja uskoo, että asian ymmärtäminen ei tarkoita, että olisi siitä samaa mieltä.
 Blogista voi keskustella 21.06. klo 16.00 asti.
 Lisää aiheesta:
 Kiinan kuuluisassa ylioppilastehtaassa voi saada kepistä, mutta moni haluaa lapsensa juuri sinne – Li Ding käy koulua 17 tuntia päivässä
 Jenny Matikainen: Kiinassa on normipäivä, kun kerrostalo lipuu pitkin jokea ja mies heittää lapsensa kalliolta, mutta pitääkö niistä kirjoittaa juttuja?

Jenny Matikainen: Viikkoja lomaileva suomalainen on onnekas – Kiinalaiskaverini vihasi kesää, koska silloin oli niin paljon läksyjä


Summary: Psykiatrian professori Hasse Karlsson suosittelee ainakin kahden viikon lomaa.

Lomalla on vaikea laittaa aivot narikkaan. Älypuhelimesta tulee helposti vilkuiltua sähköposteja – myös työsähköposteja.
 Työasioiden syrjään siirtämisestä on tullut aiempaa hankalampaa työelämän kiristyneiden vaatimusten ja toisaalta älypuhelimien vuoksi. Tätä mieltä on integratiivisen neurotieteen ja psykiatrian professori  Hasse Karlsson  Turun yliopistosta.
 Loman tarve on yksilöllistä. Aivojen stressitasojen laskemisen kannalta suositeltavaa olisi lomailla ainakin kaksi viikkoa.
 Jos stressihormonitaso ei pääse koskaan laskemaan, pitkän työrupeaman jälkeen monilla alkavat muisti ja ajatus pätkiä.
 Hyvinvointialan yrittäjä  Mikko Äikäs  on puolestaan huomannut, että monilla työt kasaantuvat melkoiseksi urakaksi ennen lomaa. Liikuntaharrastukset ja omasta hyvinvoinnista huolehtiminen jäävät retuperälle.
 Karlsson ja Äikäs antavat ohjeita, miten lomasta voisi nauttia mahdollisimman hyvin.
 1. Aivoille erilaista puuhaa kuin töissä
 Professori Hasse Karlssonin mielestä ”aivot narikkaan” on hyvä termi, sillä se kertoo, että aivot tarvitsevat jotain muuta virikettä kuin työelämässä.
 Työelämässä muistin ja keskittymiskyvyn pitää toimia. Lomalla aivot ovat erilaisessa tilassa, joten ne saavat lepoa.
 – Matkalle lähteminen, luonnossa liikkuminen, harrastus tai jonkin konkreettisen työhön liittymättömän asian tekeminen ovat suositeltavia juttuja, Karsson neuvoo.
 – Ylös, ulos ja liikkeelle. Kesämökillä on puunhakkuuta ja nurmikon leikkuuta. Voi roikkua puissa, soutaa, uida ja venytellä luonnossa. Hyvä fyysinen kunto koostuu siitä, että liikunta on monipuolista, painottaa hyvinvointivalmentaja Mikko Äikäs.
 2. Älypuhelimeen tuijottelua kannattaa vähentää
 Stressiä aiheuttaa se, että pitää olla koko ajan tavoitettavissa. Jotkut eivät pysty irtautumaan älypuhelimen tsekkailusta.
 – Työ on stressin lähde. Irrottautuminen on vaikeampaa kuin 30 vuotta sitten. Digimaailma luo vaatimuksen, että pitäisi olla tavoitettavissa 24/7 myös loma-aikana, joten toimintaympäristö on erilainen, kertoo Karlsson.
 Tarkkaa neuvoa on kuitenkin vaikeaa antaa. Joillekin työn tekeminen antaa paljon mielihyvää ja merkityksellisyyden tunnetta, joten sellaisten ihmisten voi olla hyvä olla työssä mukana loma-aikanakin.
 – Yleinen neuvo on, että kannattaa ottaa kunnon paussi työasioiden seuraamiseen, sanoo Karlsson.
 – Tietotyö on lisääntynyt, ja työt kulkevat mukana kännykässä tai tabletissa. Entisaikaan jätettiin hanskat tiskiin. Nyt vahingossakin saattaa sotkeutua työasioihin lomalla, pohtii Mikko Äikäs.
 3. Sähköposteista ja kännykästä irtautumista voi harjoitella
 Hasse Karlsson muistuttaa, että liiallinen puhelimeen vilkuilu voi olla jo riippuvuutta aiheuttava asia. Tähän auttaa harjoittelu.
 Psykiatrian professori Hasse Karlsson kannustaa pitämään taukoa kännykän vilkuilussa, jotta aivot saavat lepoa. Minna Rosvall / Yle
 – Riippuvuutta aiheuttavista tekijöistä opetellaan vähitellen eroon. Olisi hyvä loman alussa yrittää välttää sähköpostin vilkuilua muutaman tunnin ajan, neuvoo Karlsson.
 Vähitellen äläkännykkää voi poissa silmistä yhä pitempiä rupeamia.
 – On kaksi koulukuntaa. Joidenkin mielestä totaalikielto on parempi. Sen avulla pystyy palautumaan työstressistä, uskoo Äikäs.
 – Jotkut taas haluavat olla tilanteen tasalla, jotta töihin palaaminen on helpompaa. Tärkeää on, että valitsee itse, miten haluaa toimia.
 4. Ei stressiä lomaan valmistautumisesta
 Professori Hasse Karlsson kannustaa tekemään loman ajaksi maltillisesti suunnitelmia, jos työssä joutuu suunnittelemaan, arvioimaan ja miettimään asioita.
 – Työssä aivoja kuormittavista asioista pitäisi päästä eroon, eli silloin ei kannata aikataulutettua lomasuunnitelmaa lähteä tekemään. Mutta ihmiset ovat erilaisia. Asioita täytyy pohtia yksilöllisesti, kertoo Karlsson.
 – Monet työskentelevät kuin maailma pitäisi saada valmiiksi ennen lomaa. Kun päästään lomalle, ei pystytäkään palautumaan töistä. Tavallisessa arjessa pitää myös pystyä syömään oikein, harrastamaan liikuntaa ja lepäämään riittävästi, ja kaikki tämä pitäisi tehdä myös lomalla, neuvoo Äikäs.
 Hyvinvointialan yrittäjä Mikko Äikäs neuvoo käyttämään alkoholia kohtuudella kesälomalla. Minna Rosvall / Yle
 5. Lähipiiri osaa arvioida loman tarpeen
 Työ on monille ihmisille stressinlähde. Loman tarpeen voi arvioida itse, mutta lähipiiriltä saa Hasse Karlssonin mukaan vinkkejä.
 – He yleensä kyllä huomaavat, millaisessa mielentilassa ihminen on juuri ennen lomaa. Omista työkavereistani huomaan, että heillä voi muisti pätkiä ja olla vähän sellainen olo, että nyt olisi hyvä päästä muihin maisemiin, sanoo Karlsson.
 Hänen mukaansa läheisen on kohtalaisen helppoa huomata, milloin olisi hyvä pitää pieni paussi.
 6. Alkoholin kulutukseen kannattaa kiinnittää huomiota
 Hyvinvointivalmentaja Mikko Äikäs kertoo, että hänen kokemuksensa mukaan suomalaisten lomanviettoon liittyy liiallinen alkoholin käyttö.
 – Nurmikonleikkuun jälkeen sihahtaa tölkki auki ja taas puunhakkuun jälkeen. Kun ottaa siihen vielä saunaoluet päälle, se on liikaa.
 Äikäs muistuttaa, että alkoholi rasittaa todella paljon fyysisesti ja henkisesti. Myös paino voi nousta. Alkoholissa on paljon energiaa, jota keho ei tarvitse.
 – Lepo ja palautuminen häiriintyvät jo parista saunaoluesta, mutta kohtuullinen käyttö kuuluu luonnollisesti kesään, pohtii Äikäs.

Loma alkoi vai alkoiko kuitenkaan? – Asiantuntija neuvoo välttämään työpostien tsekkailua


Jopa 1 500 turvapaikanhakijaa on jäänyt vaille palkka- ja vastaanottorahojaan Maahanmuuttoviraston korttimuutoksen takia, kertoo Lännen Media.
 Maahanmuuttovirasto vaihtoi käytössä olleet Moni-kortit huhti-toukokuussa PFS-kortteihin. Aiemmat kortit ja niihin liittyvä verkkopankki lakkasivat toimimasta huhtikuun lopussa, mutta toisin kuin oli suunniteltu, niillä olevat varat eivät siirtyneetkään uusille tileille.
 Maahanmuuttoviraston vastaanottoyksikön johtaja  Pekka Nuutinen  kertoo Lännen Medialle, että taustalla on palveluntarjoajan ongelmia. Nuutisen mukaan ongelmaa työstetään ankarasti. Hänen mukaansa suurimmat tileille jääneistä varoista liikkuvat tuhansissa euroissa.
 Maksukortteja on myönnetty palkanmaksua varten. Joissain vastaanottokeskuksissa niille on maksettu vastaanottorahaa.
 Lue lisää:
 Maahanmuuttoviraston kokeilu: Turvapaikanhakijoille maksukortit käteisen sijaan

Lännen Media: Tuhansilta turvapaikanhakijoita on jäänyt saamatta palkka- ja vastaanottorahoja Maahanmuuttoviraston korttimuutoksen takia


Summary: Protestit ovat jatkoa viime viikonlopun jättimielenosoituksille.

Hongkongissa on alkanut jälleen uusi mielenosoitus aluehallintoa ja kiisteltyä luovutuslakia vastaan. Sadat mielenosoittajat kerääntyivät perjantaiaamuna Hongkongin aluehallinnon toimistokompleksiin.
 Mielenosoittajat olivat ennakolta uhanneet jatkaa protesteja, jos aluehallinto ei taivu heidän vaatimuksiinsa torstaihin mennessä.
 Mielenosoittajat ovat vaatineet jäädytetyn luovutuslain hyllyttämistä kokonaan sekä aluejohtaja  Carrie Lamin  eroa. Vaatimuksiin sisältyy myös aiemmissa mielenosoituksissa pidätettyjen vapauttaminen sekä tutkinnan käynnistäminen epäillystä poliisiväkivallasta mielenosoitusten aikana.
 Epäsuosittu luovutuslaki sallisi rikoksesta epäiltyjen luovutukset Manner-Kiinaan, minkä pelätään vahvistavan Manner-Kiinan otetta Hongkongista. Lam on pyytänyt anteeksi tapaa, jolla hänen hallituksensa yritti ajaa läpi luovutuslakia, mutta ei ole eronnut tehtävästään.
 Mielenosoittajia kehotettiin piknikille
 Opiskelijaryhmät olivat kehottaneet mielenosoittajia kokoontumaan perjantaina Hongkongin keskustan hallintokompleksiin ja pitämään piknikkejä rakennusten ulkopuolella. Järjestäjät ovat myös kehottaneet sosiaalisessa mediassa pitämään mielenosoituksia muualla kaupungissa.
 – Hallinto ei ole vieläkään vastannut vaatimuksiimme näin monen päivän jälkeen. He kaikki puhuvat roskaa ja siirtelevät vastuuta toisilleen, 28-vuotias mielenosoittaja  Poyee Chan  sanoi.
 – Siksi minusta tuntuu että meidän täytyy tulla kertomaan heille: me kansalaiset emme hyväksy tuollaisia vastauksia.
 Hallintokompleksin toimistot oli perjantaina suljettu turvallisuussyihin vedoten.
 Viime viikonlopun jättimielenosoituksiin osallistui järjestäjien mukaan miljoonia ihmisiä.

Mielenosoitukset jatkuvat Hongkongissa – satoja ihmisiä kerääntynyt aluehallinnon toimistokompleksiin


Facebookin käyttäjien aktiivisuus on vähentynyt lähes 20 prosenttia viime vuoden huhtikuusta, kertoo brittilehti  Guardian .
 Aktiivisuudella tarkoitetaan tässä tapauksessa esimerkiksi tykkäyksiä ja jakoja Facebookissa. Yhtiö kertoo kuitenkin käyttäjämäärien edelleen nousevan.
 Edellisessä osavuosikatsauksessaan huhtikuussa Facebook kertoi, että sen sekä päivittäisten että kuukausittaisten aktiivisten käyttäjien määrä oli kasvanut vuodessa kahdeksan prosenttia. Facebookia käytti yhtiön tilastojen mukaan tämän vuoden maaliskuussa päivittäin 1,56 miljardia ihmistä.
 Viime vuoden huhtikuu oli ensimmäinen kokonainen kuukausi sen jälkeen, kun  julkisuuteen tuli tieto  Cambridge Analytica -yhtiön hyödyntäneen kymmenien miljoonien Facebook-käyttäjien tietoja mainosten kohdentamiseen muun muassa  Donald Trumpin  vaalikampanjaa varten. Asiasta uutisoivat tuolloin Guardian ja New York Times.
 Yhtiön tietojen avulla republikaanit pystyivät kohdistamaan vaalimainontansa täsmällisille kohderyhmille. Facebookin mukaan Cambridge Analyticalla ei ollut lupaa tietojen käyttöön.

Guardian: Facebookissa tykätään ja jaetaan lähes 20 prosenttia vähemmän kuin viime vuonna


Summary: EU-valtionjohtajat päättivät kokoontua uuteen huippukokoukseen viikon kuluttua neuvottelemaan EU-komission, Eurooppa-neuvoston ja parlamentin puheenjohtajan sekä ulkopoliittinen edustajan valinnoista.

Kansainväliset organisaatiot ja sopimukset

"Euroopan täytyy olla paikka, jossa ihmiset tuntevat olevansa vapaita ja turvassa". Näin alkaa EU-huippukokouksen torstai-iltana hyväksymä  strateginen linjaus  tulevalle viiden vuoden lainsäädäntökaudelle.
 Ääni kellossa on nyt täysin toinen kuin edellisellä viisivuotiskaudella, jolloin finanssikriisin jälkeen korostettiin talouden vakauttamista ja yhteisvaluutta-alueen vahvistamista.
 Uuden strategian kärkeen on nostettu ulkorajojen vahvistaminen, laki ja järjestys sekä maahanmuuton tarkempi valvonta.
 – Meidän täytyy tietää ja päättää, keitä EU-alueelle tulee, torstai-iltana hyväksytyn viisivuotisohjelman ensimmäisessä kappaleessa sanotaan. Siinä listataan myös esimerkiksi tarve turvapaikanhakijoiden tehokkaille palauttamisille ja yhteiselle maahanmuutto- ja turvapaikkapolitiikalle.
 Voimavaroja keskitetään myös hybridiuhkien ja vihamielisen, harhaanjohtavan tiedon levittämisen estämiseen.
 Toisena kohtana linjauksessa on taloudellisen perustan eli esimerkiksi sisämarkkinoiden vahvistaminen, kolmantena ilmastonmuutoksen torjuminen ja neljäntenä EU:n etujen ja arvojen vahvistaminen maailmanlaajuisesti.
 Lue lisää:   Ilmastotavoitteesta floppi EU-huippukokouksessa – Rinne: Ilmaston on Suomen EU-kauden ykkösasia.
 Kolmen jälkeen juhannusaattoaamuna  Suomen aikaa päättyneen huippukokouksen kiireisin asia oli neljän huippuvirkamiehen nimeäminen. Yhdenkään esillä olleen ehdokkaan taakse ei saatu enemmistöä.
 Niinpä nimityspaketista järjestetään ylimääräinen huippukokous viikon kuluttua sunnuntaina.
 Tarkoitus on saada sopimus nimityksistä ennen kuin EU-parlamentti kokoontuu ensimmäiseen täysistuntoonsa heinäkuun alussa. EU-maiden pakettiin kuuluu myös ehdotus parlamentin uudeksi puheenjohtajaksi.
 Jos sovintoa ei löydy  viikon kuluttuakaan, parlamentti valitsee puheenjohtajan ilman jäsenmaiden apua. Näin parlamentin valta nimityspaketissa kasvaisi suhteessa jäsenmaihin.
 – Yksikään ehdokas ei saanut enemmistöä. Ensi viikolla jatkan keskusteluja myös parlamentin kanssa, Eurooppa-neuvoston puheenjohtaja  Donald Tusk  sanoi.
 Kokouksen alla parlamentin kahden ryhmän, liberaalien RE:n ja S&D:n, vastavalitut johtajat ilmoittivat, että ne eivät tue keskustaoikeistolaisen EPP-puolueen kärkiehdokasta  Manfred Weberiä  komission puheenjohtajaksi.
 Näin parlamentti itse söi pohjaa kärkiehdokasmenetelmältä, jonka mukaisesti suurimman parlamenttiryhmän edustaja valitaan komission puheenjohtajaksi. Voidaan ajatella, että kun osa parlamentista ei tue järjestelmää, ei jäsenmaidenkaan tarvitse siitä välittää.
 Weber oli myös Saksan liittokanslerin  Angela Merkelin  ehdokas tehtävään ennen torstai-iltana alkanutta kokousta.
 Merkel sanoi lehdistötilaisuudessa  kokouksen jälkeen perjantaiaamuna, että nyt ehdolle komissioon saattaa nousta joku muu EPP:n edustaja.
 – Se tiedetään vasta prosessin lopussa. Tusk raportoi meille tilanteesta ja keskusteluista parlamentin kanssa, Merkel sanoi.
 Hänen mukaansa Tusk käy tulevalla viikolla keskusteluja kaikkien parlamenttiryhmien johtajien kanssa. Keskusteluyhteydellä halutaan välttää poliittinen kriisi parlamentin kanssa.
 – Emme todellakaan halua, että ehdotustamme ei hyväksytä parlamentissa, ja ajaudutaan kriisiin, Merkel sanoi.
 Pääministeri  Antti Rinteen  (sd.) mukaan neuvotteluja käytiin huippukokouksessa erilaisissa kokoonpanoissa niin, että keskusteluissa oli edustus keskeisistä puolueista eli S&Dstä, liberaaleista ja EPP:stä.
 Hänen mukaansa on yhä epävarmaa, päätetäänkö Euroopan keskuspankin pääjohtajuudesta vielä ensi viikonlopun kokouksessa. Ennakkosuosikkien joukossa tehtävään ovat Suomen pankin pääjohtaja  Olli Rehn  ja entinen pääjohtaja  Erkki Liikanen .
 – Keskusteluita jatketaan Euroopan parlamentin kanssa, mutta myös pääministerien kesken. Tavoitteena on, että ensi sunnuntaina pidettävässä kokouksessa löydettäisiin lopullinen ratkaisu tähän asiaan.
 Rinteen mukaan viikon kuluttua neuvoteltava nimityspaketti voi myös olla tähänastista laajempi.
 Kun nyt oli tarkoitus valita EU-komission, Eurooppa-neuvoston ja parlamentin puheenjohtajat sekä ulkopoliittinen edustaja, ylimääräisessä huippukokouksessa voidaan kenties jakaa myös komission varapuheenjohtajien tehtäviä.
 Lue lisää:
 Kuka käyttää valtaa EU:ssa tulevat vuodet? Huippukokouksen piti päättää nimistä, tässä ovat ruletissa pyörivät pääpelurit

EU aikoo vahvistaa ulkorajojaan tulevalla viisivuotiskaudella – Nimityspaketti jumittui täysin huippukokouksessa


Summary: Uusi Harry Potter: Wizards Unite -peli käyttää edeltäjänsä tavoin AR-teknologiaa ja Googlen karttapalveluita.

Suositun  Pokemon Go  -pelin kehittäjä julkaisi torstaina uuden mobiilipelin, jossa seikkailevat Harry Potter ja muita Potter-kirja- ja -elokuvasarjan hahmoja, kertoo uutistoimisto Reuters.
 Harry Potter: Wizards Unite  -nimisen pelin takana ovat Pokemon Gon valmistaja Niantic ja Harry Potter -elokuvien julkaisija Warner Bros.
 Uusi Harry Potter -mobiilipeli käyttää Pokemon Gon tavoin AR-teknologiaa eli lisättyä todellisuutta sekä Googlen karttapalveluita, joiden myötä peli näyttää kuin hahmot olisivat oikeasti olemassa. Pelaajat näkevät hahmoja ja muita pelin elementtejä puhelimensa kameran avulla ympäröivässä maisemassa.
 Vuonna 2016 lanseerattu Pokemon Go suorastaan räjäytti pankin ja sai ihmiset kaduille ja puistoihin jahtaamaan pelin värikkäitä hahmoja.
 Tältä näytti Pokemon Go Lappeenrannan vanhalla hautausmaalla. Mikko Savolainen / Yle

Pokemon Go -pelin valmistaja julkaisi Harry Potter -mobiilipelin


Entinen kansanedustaja ja pitkäaikainen kuntapoliitikko  Markku Kauppinen  on kuollut, kertoo sanomalehti  Karjalainen . Lehden mukaan Kauppisen poismenosta tiedotti torstaina Joensuun kaupunki.
 70-vuotias Kauppinen menehtyi sairauskohtaukseen mökillään juhannusviikolla.
 Kauppinen oli istuva Joensuun kaupunginhallituksen ja -valtuuston jäsen.
 Kauppinen toimi keskustan kansanedustajana 1979–1983 ja Kuntien eläkevakuutuksen Kevan toimitusjohtajana vuosina 2005–2009.

Karjalainen: Entinen kansanedustaja Markku Kauppinen on kuollut


Summary: Valkoinen talo on jo ilmoittanut käyttävänsä veto-oikeutta asiassa.

Yhdysvalloissa republikaanijohtoinen senaatti äänesti torstaina estääkseen presidentti  Donald Trumpin  hallinnon suunnitelmat myydä 8,1 miljardin dollarin arvosta aseita Saudi-Arabialle, Arabiemiirikunnille ja Jordanialle. Äänestyksissä haluttiin torpata useat eri kaupat, jotka hallinto julkisti aiemmin tänä vuonna.
 Trumpin hallinto  ilmoitti viime kuussa  käyttävänsä hätätilavaltuuksia kongressin kiertämiseen, koska se piti Irania uhkana Lähi-idän vakaudelle. Arvostelijoiden mielestä asekaupat vain kiihdyttäisivät Jemenin sotaa. Lisäksi kongressissa ollaan yhä käärmeissään Saudi-Arabialle viimesyksyisen sauditoimittaja  Jamal Khashoggin  murhan takia.
 Myös monet republikaanit ovat asekauppoja vastaan.
 – Jos käyttäydytte tuolla tavalla, ei ole mitään mahdollisuuksia strategisille suhteille. Ei ole sellaista määrää öljyä, jonka voisitte tuottaa, että me hyväksyisimme ihmisen paloittelun konsulaatissa, republikaanisenaattori  Lindsay Graham  jyrähti ennen äänestystä  Politicon  mukaan.
 Päätöksen on vielä mentävä läpi demokraattijohtoisessa edustajainhuoneessa ennen kuin se etenee presidentin pöydälle.
 Valkoinen talo ilmoitti Politicon mukaan torstaina käyttävänsä veto-oikeutta asiassa. Kongressi voi kumota presidentin veto-oikeuden, mikäli se saa kaksi kolmasosaa äänistä samalle puolelle.

Yhdysvaltain senaatti äänesti Trumpin asekauppojen estämisestä – Myös monet republikaanit ovat presidenttiä vastaan


Summary: WFP kertoo ruoka-avun joutuneen vääriin käsiin eikä sopimusta huthikapinallisten kanssa ole saatu aikaiseksi.

YK:n maailman ruokaohjelma WFP kertoo osittain keskeyttäneensä ruoka-avun toimittamisen Jemeniin. Ruoka-avun keskeyttäminen kohdistuu huthikapinallisten hallussa olevaan maan pääkaupunkiin Sanaan, WFP kertoo  tiedotteessaan .
 Järjestön mukaan keskeytykseen päädyttiin, koska avun toimittamisesta ei ole päästy sopuun valtaapitävien kanssa. WFP:n mukaan ruokaa päätyy muualle kuin sitä eniten tarvitseville.
 – Toimintamme koskemattomuus on uhattuna ja vastuullisuuttamme apua tarvitseville on heikennetty. WFP on toistuvasti vedonnut Sanaan viranomaisiin, että saisimme tilaa ja vapauden toimia ihmisyyden, puolueettomuuden ja toiminnallisen riippumattomuuden periaatteiden mukaan, jotka ohjaavat työtämme 83 maassa ympäri maailmaa, tiedotteessa sanotaan.
 WFP haluaisi ottaa käyttöön biometrisen rekisteröintisysteemin ruokajakeluun, jotta ruoka ei päätyisi vääriin käsiin, mutta tämä ei ole käynyt huthijohdolle.
 – Liian monet jemeniläiset ovat kärsineet liian pitkään. Jatkamme yhteistyön tavoittelua Sanaan viranomaisten kanssa ja olemme optimistisia, että yhteisymmärrys löytyy. Olemme valmiita jatkamaan ruuan jakelua heti, kun olemme päässeet sopuun riippumattoman edunsaajan tunnistamisesta ja biometrisen rekisteröintijärjestelmän käyttöönotosta, tiedotteessa sanotaan.
 Ruoka-avun toimittamisen lopettaminen Sanaan kaupunkiin vaikuttaa 850 000 ihmisen elämään. Aliravittujen lasten sekä raskaana olevien ja imettävien äitien ravitsemista kuitenkin jatketaan myös keskeytyksen ajan.
 Jemenissä taisteltu jo viisi vuotta
 Vuoden 2014 lopulta lähtien pohjoisen huthikapinalliset ovat taistelleet Jemenin hallitusta vastaan. Huthit ovat shiiamuslimeja ja Iran tukee heitä.
 Saudi-Arabia johtaa sunnimuslimien koalitiota, joka puolestaan taistelee hallituksen rinnalla. Saudi-Arabia on sekaantunut konfliktiin, koska se pelkää vanhan arkkivihollisensa Iranin saavan liikaa valtaa arabimaailmassa. Yhdysvallat tukee puolestaan Saudi-Arabiaa Lähi-idän monimutkaisessa palapelissä.
 YK on kutsunut Jemenin tilannetta maailman pahimmaksi humanitaariseksi kriisiksi. Uutistoimisto AFP:n mukaan 3,3 miljoonaa ihmistä on joutunut jättämään kotinsa ja yli 24 miljoonaa ihmistä on avun tarpeessa. Tämä on yli kaksi kolmasosaa Jemenin väkiluvusta.
 Lue myös:
 Jemenin kapinalliset tekivät ohjusiskun lentokentän tuloaulaan Saudi-Arabiassa  (12.6.)
 Kun Jemen suistui tuhoon ja nälkään, maailma seurasi katseella – aikajana näyttää kriisin käännekohdat (14.11.2018)

Maailman ruokaohjelma keskeyttää osittain ruoka-avun toimittamisen Jemeniin


Summary: Asfalttiin maalatun naudan sukujuuret ulottuivat taiteilija Miina Äkkijyrkän luomaan takavuosien puiseen julkkikseen, Woima-sonniin.

Yli kymmenen vuotta sitten parkkipaikan asfalttiin maalattu jättimäinen sonni näyttävine sukuelimineen on maalattu pois ihmisten silmistä Haminassa.
 Kyseessä oli vuonna 2006 tehty kuva, joka liittyi taiteilija  Miina Äkkijyrkän  Haminaan samoihin aikoihin rakentamaan puiseen taideteokseen, Woima-sonniin. Kiistellystä teoksesta kehkeytyi muutamien vuosien ajaksi valtakunnallinen julkkis.
 Kaupungin tiemestarin  Esa Kelkan  mukaan aluksi suunniteltiin pelkästään sonnin elimen peittämistä, mutta valitusten perusteella päädyttiin maalaamaan koko sonni piiloon.
 – Valituksia maalauksesta tuli viikoittain erityisesti keväisin kun ihmiset alkoivat liikkua enemmän ja sonni alkoi jälleen paljastua talven jäljiltä lumen alta.
 Woima-sonni tarkkaili maisemia Haminan Tervasaaressa seitsemän vuotta, vuoteen 2013 saakka. Taiteilija Miina Äkkijyrkän teos on nykyään tanssilegenda Aira Samulinin hallussa. Antti Kolppo / Yle
 Sonnin kuva sijaitsi vilkkaalla paikalla meren rannalla Tervasaaressa, jossa on muun muassa saaristoliikennettä käyttävien pysäköintialue sekä suosittu kevyen liikenteen reitti.
 Sonnin maalaamisesta piiloon kertoi ensin  Kymen Sanomat .
 Eniten valittajia häiritsi Kelkan mukaan sonnin elin, jota ei voinut olla huomaamatta.
 – Oli se aikamoinen sonnin kokoon nähden, varmaan runsaat kaksimetrinen, kuvailee Kelkka.
 Maalauksen Kelkka sanoo olleen huomattavasti suurempi kuin sonni luonnollisessa koossa. Kelkan mukaan maalauksen peittämiseen meni juhannusviikon alussa kahdelta kesätyöntekijältä aikaa puolisen päivää. Sokkelimaalia kului kaksi kymmenen litran pönttöä.
 – Aika näyttää miten hyvin peittomaali kestää, tuumii Kelkka.
 Maalaamisen jälkeen Kelkan puhelin ei ole valittajien yhteydenotoista soinut. Ei tosin muutenkaan.
 – Ei ole kukaan kiitellyt. Ehkä hiljaisuus on yhtä kuin kiitos eli hyvä merkki, arvelee Kelkka.
 Sonnille hyvää julkisuutta
 Asfalttisonni toimi aikoinaan eräänlaisena mallina Haminan Tervasaareen rakennetulle puiselle Woima-sonnille.
 Taideteokseen saamiseen voimakkaasti vaikuttanut haminalainen yrittäjä ja satamapersoona  Jorma Patu Patanen  kertoo, että taiteilija Miina Äkkijyrkkä hahmotteli asfalttiin ääriviivat taideteoksen sapluunaksi ja koon hahmottamiseksi. Sen jälkeen asfalttisonnin maaleja on vuosien varrella käynyt täydentämässä lukematon määrä taiteilijoita.
 Kuusi metriä korkea ja 15 metriä pitkä puinen sonni herätti huomiota Haminassa seitsemän vuoden ajan.
 Woima-sonni siirrettiin pois Haminasta vuonna 2013. Antti Kolppo / Yle
 Kaupunki halusi rapistuneesta teoksesta  eroon , ja puusonni päätyi taiteilija ja tanssilegenda  Aira Samulinin  kotiin, matkailukohteena toimivaan Hyrsylän Mutkaan Lohjalle.
 Patanen ei ole pahoillaan siitä, että näyttävä osa Woima-sonnin menneisyyttä maalattiin piiloon.
 – Sonni pulpahti taas julkisuuteen, sehän on vain hyvä homma, naureskelee mies rehevään tapaansa.
 Patasella onkin takataskussaan jo valmiit suunnitelmat, miten Woima-sonnin henki nousee jatkossakin esiin Haminassa.
 Sonnin aisa vitriiniin
 Woima-sonni, saati sen ohikulkijoita häirinnyt sukuelin, ei ole vieläkään kokonaan kadonnut Haminasta.
 Patasen mukaan tallessa on paljon sonnin rakennusvaiheeseen liittyvää materiaalia, ja siitä on tarkoitus järjestää jopa näyttely syksyllä Haminan Tullikamarilla. Samassa paikassa on jo nyt esillä Patasen mielestä tärkein osa Woima-sonnia.
 – Vitriinissä on metrin pätkä puusonnin puista aisaa. Siinä on Woima-sonnin dna:ta. Se on se mistä nautakarja lähtee alulle, hekottelee Patanen.
 Majakkalaiva s/s Hyökyn kipparina ja yrittäjänä toimiva Jorma Patu Patanen pitää myös merimuseota, jota hän kutsuu maailman pienimmäksi.  Mika Moksu / Yle
 Ravintolaa ja museota pyörittävä majakkalaiva s/s Hyökyn kipparina toimiva  Patanen tunnetaan  useista muistakin omaperäisistä tempauksistaan.
 Neljä vuotta sitten hän julisti Haminan Tervasaaren itsenäiseksi saarivaltioksi. Haminasta kotoisin olevan muusikko  Pelle Miljoonan  Patanen nimitti johtamansa saarivaltion kulttuuriministeriksi.
 Saarivaltion itsenäisyysjuhlat Patanen järjestää juhannuksen jälkeisellä viikolla.

Jättikokoisen sonnin kaksimetrinen sukuelin häiritsi ohikulkijoita – kaupunki maalasi koko eläimen aisoineen piiloon


Summary: Sähköpotkulautailijat kuuluvat pyöräkaistalle ja heitä koskevat samat liikennesäännöt kuin polkupyöräilijöitä.

Helsingin ja Uudenmaan sairaanhoitopiiri

Sähköpotkulautailijoita vilisee nyt Helsingin katukuvassa, mikä näkyy myös HUSin erikoislääkärinhoidossa. Töölön sairaalaan päätyy leikattavaksi viikoittain kolmesta neljään sähköpotkulautailijaa.
 – HUSiin on tullut uusi potilasryhmä. Tukkimiehen kirjanpitoa on pidetty toukokuusta lähtien, HUSin tukilinkirurgian ylilääkäri  Mika Paavola  kertoo.
 Vaikka kolmesta neljään leikkausta viikossa voi kuulostaa paljolta, Paavola pitää määrää hämmästyttävän vähäisenä.
 – Sähköpotkulautojen määrästä ei ole tarkkaa tietoa, mutta kun liikun kaupungissa, niitä näkyy tosi paljon. Odottaisin, että onnettomuuksia voisi olla enemmänkin.
 Vammat ovat samantyyppisiä kuin polkupyöräilijöillä. Suurin osa leikkauksen vieneistä sähköpotkulautaonnettomuuksista on yläraajavammoja, kuten solisluun ja ranteen vammoja, kasvovammoja ja alaraajavammoja. Polkupyöräilijöitä päätyy leikkaussaliin silti enemmän muun muassa siksi, että pyöräilijöitä on enemmän ja vauhti on niillä kovempi.
 – Tärkeintä olisi, että ihmiset eivät käyttäisi sähköpotkulautoja päihtyneenä ja käyttäisivät kypärää. On hyvä, että ihmiset liikkuvat, mutta uuden liikkumisvälineen käyttöä kannattaisi harjoitella ensin, Paavola muistuttaa.
 Lievemmin loukkaantuneita on Paavolan mukaan enemmän, mutta ne hoidetaan pääosin Haartmanin ja Malmin sairaaloiden päivystyksessä.
 Poliisin tietoon tullut kolme loukkaantumisen aiheuttanutta onnettomuutta
 Suurin osa onnettomuuksista liittyy niin HUSin ylilääkärin kuin Helsingin poliisinkin mukaan sähköpotkulautailijoiden kokemattomuuteen.
 Esimerkiksi jarruttaminen saattaa yllättää äkillisessä tilanteessa. Myös kaupungin tasoerot, joissa noustaan ylemmälle tai alemmalle tasolle, on syytä ennakoida hidastamalla vauhtia. Muutoin eturengas voi tökätä ja vauhti pysähtyä, jolloin sähköpotkulautailija lentää tangon yli.
 Helsingin poliisin tietoon on tullut tämän vuoden aikana ainoastaan kolme loukkaantumisen tuottanutta liikenneonnettomuutta, joissa osallisena on ollut sähköpotkulauta. Vuosittain Helsingissä tapahtuu satoja loukkaantumisen aiheuttavia liikenneonnettomuuksia, ja ylivoimaisesti eniten niitä sattuu ajoneuvoliikenteessä.
 – Ihmiset vasta opettelevat uutta tilannetta, jossa sähköpotkulaudat ja myös sähköavusteiset polkupyörät ovat tulleet polkupyöräilijöiden ja jalankulkijoiden kanssa samalle liikenneväylälle, Helsingin poliisilaitoksen ylikomisario ja liikennevalvontatoimen johtaja  Jarkko Lehtinen  kertoo.
 Oikea paikka sähköpotkulaudoille on polkupyöräväylällä
 Helsingin poliisille on tullut muutamia palautteita sähköpotkulaudoista, ja poliisi seuraa myös niistä käytävää yleistä keskustelua. Polkupyöräilijät hermostuttavat helsinkiläisiä kuitenkin enemmän kuin sähköpotkulautailijat.
 – Ympäri Eurooppaa viranomaiset ja poliisi pohtii, miten sähköpotkulautoihin tulisi suhtautua ja millaiset pelisäännöt niille pitäisi luoda. Minne ne tulisi jättää, miten niitä tulisi ajaa ja millaista varovaisuutta tulisi noudattaa? Vaikka kypärän käyttö ei ole laissa pakollista, siihen on vahva suositus – ihan kuten pyöräilijöilläkin.
 Lehtisen mukaan suurin ongelma on, että sähköpotkulaudat eivät välttämättä miellä itseään polkupyöräilijöiksi.
 – Oikea paikka niille on polkupyöräväylällä, ei jalankulkijoiden seassa. Polkupyöräväylällä tilannenopeus on oikea. Jos on paljon muuta liikennettä, vauhti on suhteutettava muuhun liikennevirtaan. Turvallinen liikkumisnopeus voi olla ydinkeskustassa hyvin hidas.
 Helsingin polkupyöräilijät: “Hyvä, että tulee lisää vähäpäästöisiä liikennemuotoja”
 Sähköpotkulautailijan muistisäännöt Tutustu laitteen toimintaan rauhallisessa paikassa. Sähköpotkulaudalla liikutaan polkypyöräväylällä. Älä aja jalkakäytävällä. Sähköpotkulaudoilla noudatetaan pyöräilijöiden liikennesääntöjä. Kypäräpakkoa ei ole, mutta sen käyttö on suositeltavaa. Tilannenopeus on säädettävä muuhun liikennevirtaan. Vilkkua pitää käyttää käännyttäessä ja vauhtia hidastaa risteyksissä. Tasa-arvoisissa risteyksissä on väistettävä oikealta tulevaa liikennettä. Huomioi pysäköinnissä toiset liikkujat; pysäköity lauta ei saa olla muille liikkujille este tai muu haitta. Sähköpotkulaudan vuokraamiseen vaaditaan 18 vuoden ikä.
 Vaikka Helsingin kevyen liikenteen väylille ei aina tunnu mahtuvan samaan aikaan edes kävelijät ja polkupyöräilijät, Helsingin polkupyöräilijät ry (HePo) toivottaa sähköpotkulaudat tervetulleeksi.
 – Hyvä, että tulee lisää vähäpäästöisiä liikennemuotoja, jotka vievät vähän tilaa. Sähköpotkulaudat eivät ole ainakaan toistaiseksi aiheuttaneet vakavaa vaaraa, HePon toiminnanjohtaja  Henni Ahvenlampi  sanoo.
 Myös Ahvenlampi painottaa pyöräilijöiden liikennesääntöjen tuntemista ja noudattamista.
 – Sähköpotkulaudat saattavat olla joillekin vaikeasti hallittavia ja esimerkiksi suuntamerkkien näyttäminen voi olla haastavaa. On tärkeää, että ihmiset käyttävät niitä liikennesääntöjen mukaan ja muita huomioiden, Ahvenlampi sanoo.
 – Tämäkin liikennemuoto vaatii parempia väyliä, hän lisää.
 Lue seuraavaksi:
 Sähköpotkulaudasta tulossa suurkaupunkien inhokkivekotin – kieltoja ja sääntöjä sorvataan ympäri Eurooppaa
 Sähköpotkulaudat tulivat ryminällä kaupunkien kaduille – muista nämä asiat pysäköidessäsi sellaista
 Tampere haluaa vuokrattaville sähköpotkulaudoille erityiset nopeusrajoitusalueet
 Sähköpotkulaudat lojuvat siellä täällä – ensin huolestui some, nyt Suomen suurin valtuusto: "En halua kieltää mitään, mutta haluan yhteiset pelisäännöt"
 Helsingin kadut täyttyvät sinne tänne jätetyistä sähköpotkulaudoista, jotka liikkuvat yli 15 kilometriä tunnissa: "Hauska idea, mutta miten toimii käytännössä"

HUSiin on tullut uusi potilasryhmä: 3–4 sähköpotkulautailijaa päätyy viikoittain Töölön sairaalaan leikattavaksi


Summary: Lyhyet markkinakorot ovat pysytelleet vuosikausia alle nollan.

Asuntolainojen yleisin viitekorko, 12 kuukauden euribor laski torstaina historiansa alimmalle tasolleen -0,211 prosenttiin. Vuoden euribor on ollut alle nollan pitkälti yli kolme vuotta.
 Myös kolmen kuukauden euribor löi torstaina aiemmat pohjat, sen noteeraus oli torstaina -0,338 prosenttia.
 Markkinakorot laskevat, koska Euroopan keskuspankki on vihjaillut omien korkojensa laskemisesta, jos euromaiden talous ei ala näyttää parempaa kehitystä. EKP:n näkemykset ovat heijastuneet valtionlainojen korkoihin ja sitä myötä myös lyhyisiin markkinakorkoihin.
 Valtion lainamarkkinoilla ollaankin nyt varsin oudossa tilanteessa. Nordean päästrategi  Jan von Gerich  kirjoittaa  blogissaan , että Suomen ei tarvitsisi maksaa euroakaan korkoa lainoistaan, jos valtio voisi nyt jälleenrahoittaa velkansa.
 – Sijoittajat maksaisivat valtiolle 300 miljoonaa vuodessa siitä ilosta, että saisivat sijoittaa Suomen valtionlainoihin, Jan von Gerich kirjoittaa.
 Gerich laskee blogissaan, että euroalueen valtionlainakannasta noin 4 000 miljardia euroa on lainoja, joiden korko on negatiivinen. Saksan lainoista näitä miinuslainoja on noin 90 prosenttia ja Suomen lainoista noin 80 prosenttia.
 Lue myös:
 Taantuman pelko painaa euriborkorkoja uudestaan laskuun – Euroopan keskuspankin työkalupakki taantuman torjunnassa on lähes tyhjä

Euriborkorot ovat laskeneet jälleen ennätysalas – vuoden euribor on jo alle -0,2 prosenttia


Summary: Metsäpalovaroituksen takia kokkoja ei saa polttaa suurimmassa osassa Suomea. Siitä ei jousteta, sanovat viranomaiset.

Ilmatieteen laitos on antanut metsä- ja ruohikkopalovaroituksen koko Etelä- ja Keski-Suomeen. Se tarkoittaa, että niillä alueilla juhannuskokoista ei voi kuin haaveilla.
 Mutta tokihan veden päällä voi kokkoa polttaa, moni kenties ihmettelee?
 Ei voi.
 Uusi pelastuslaki tuli voimaan vuoden alussa ja siinä määritetään, että nuotion tai avotulen sytyttäminen ei ole sallittua, mikäli alueelle on annettu metsä- tai ruohikkopalovaroitus. Laki on ehdoton.
 — Niillä alueilla, joille metsäpalovaroitus on annettu, nuotion tai avotulen tekeminen on täysin kielletty. Kokko on iso nuotio, eikä sellaisia ei saa sytyttää. Tämä säädös on ihan ehdoton, ihan sama missä kokko on, niin niitä ei saa tämän mukaan sytyttää, sanoo pelastusneuvos  Janne Koivukoski  sisäministeriöstä.
 Lakia rikkova voi saada sakkoja
 Se tarkoittaa sitä, että monet perinteiset juhannuskokot jäävät tänä vuonna polttamatta, siitä huolimatta, että suuria kaupunkien kokkoja on rakennettu jo useita päiviä. Yhden kokon oli määrä syttyä Lappeenrannan Myllysaaressa, mutta nyt kokko on hinattu vesiteitse pois. Sama kohtalo odottanee myös esimerkiksi Helsingin Seurasaaren juhannuskokkoa.
 Poikkeuslupaa ei voi saada oman alueensa pelastusviranomaisilta tai minkäänlaisilla varotoimenpiteillä.
 — Kukaan viranomainen ei voi poiketa laissa säädetystä. Jos rikkoo kyseistä kohtaa, niin siitä voidaan tuomita pelastusrikkomuksesta sakkoon. Jokainen, joka on sytyttänyt tulen, vastaa kaikista seurauksista, joita aiheuttaa, Koivukoski sanoo.
 Metsäpalovaroitusalueita voi seurata  Ilmatieteen laitoksen  sivuilta. Juhannusaatolle on lisäksi ennustettu ukkosia, joihin voi liittyä voimakkaita puuskia. Ennusteen mukaan metsäpalovaroitusalue ei muutu koko juhannuksen aikana.

Moni juhannuskokko jää huomenna polttamatta — kokkoa ei saa polttaa edes veden päällä, sanoo uusi laki


Summary: Tullin mukaan sen tehtävä on määrittää tarvittaessa jopa aistinvaraisesti, onko siideri ehtaa tavaraa vai maku– ja väriaineilla muuteltua.

Niin kutsuttu "siiderisota" sai alkunsa EU:n asetuksesta, joka astuu voimaan Suomessa ensi viikon keskiviikkona 26. kesäkuuta. Panimoteollisuus ja päivittäistavarakauppa älähtivät Tullin siideritulkinnasta, joka voi nostaa osan maustetuista siidereistä ja käymispohjaisista lonkeroista korkeamman valmisteveron tulliluokkaan.
 Lue lisää asian taustoista tästä:
 Siiderisota on edessä heti juhannuksen jälkeen: Panimoiden mukaan tullin tulkinta nostaa rajusti makusiidereiden ja -lonkeroiden hintaa
 Etujärjestöjen mukaan joidenkin tuotteiden vero voi nousta alkoholipitoisuudesta riippuen korkeimmillaan jopa noin 40 prosenttia. Toisaalta esimerkiksi ginipohjaiset lonkerot ovat jo olleet korkeammin verotetussa luokassa.
 Maustetut siiderit, lonkerot ja muut juomat luokitellaan jatkossa korkeammin verotetuiksi, jos ne ovat menettäneet alkuperäisen luonnontuotteesta valmistetun juoman ominaisuudet – vaikkapa maku– ja väriaineiden lisäämisen takia.
 Juoma pysyy alemmassa luokassa, jos esimerkiksi omenasta valmistetussa siiderissä omena selvästi tulee esiin aistinvaraisissa ominaisuuksissa ja markkinoinnissa.
 Suomessa juomien valmistajat ja myyjät ovat närkästyneitä muun muassa siitä, että viime kädessä Tullin virkamies voi päättää aistivaraisesti siiderin alkuperäisistä ominaisuuksista.
 Ylijohtaja Jarkko Saksa Tullin ulkomaankauppa– ja verotusosastolta, miksi maustettujen siidereiden ja lonkeroiden luokittelua pitää muuttaa?
 – EU:ssa on nähty tarvetta yhtenäistää käytäntöä. Muutos perustuu EU:n luokitteluasetukseen, jota on noudatettava. Kansallista liikkumavaraa ei ole.
 EU haluaa tarkentaa siidereiden luokittelua. Jari Kärkkäinen / Yle
 Miksi tämä siiderisotku vaikuttaa niin sekavalta asialta?
 – Kyse on melko teknisestä asiasta. EU:ssa on keskusteltu jo pari vuotta käymisteitse valmistettujen juomien nimikkeen määrittelystä. Nimikkeessä 2208 alkoholijuomavero on korkeampi kuin nimikkeessä 2206.
 – Erilaiset tulkinnat ja käytännöt halutaan siis kaikille selviksi. Koko EU:n tulliliiton perusajatus on, että sisämarkkinoilla luokittelu ja yritysten kilpailuedellytykset ovat mahdollisimman yhtenäiset.
 Onko alkoholituotteiden luokittelu tehtävä jatkossa tarkastelemalla juoman aistinvaraisia ominaisuuksia kuten makua, hajua tai ulkonäköä?
 – Yksittäisten tuotteiden kohdalla näin voi olla. Suuressa osassa tuotteita nimikkeen määrittäminen ei tarkennettujen kriteerien perusteella ole ongelmallista.
 Onko niin, että Tullin virkamies päättää siiderin luokituksen maistettuaan, haistettuaan ja arvioituaan juoman ulkonäön?
 – Viime kädessä Tulli määrittää nimikkeen, mikä taas perustuu asetuksessa määritettyyn kuvaukseen. Myös aistinvarainen tarkastelu kuuluu ”työkaluihin”, kuitenkin lähinnä täydentävänä keinona.
 Miten tulli liittyy kotimaassa valmistettujen ja kotimaassa myytävien juomien hinnoitteluun?
 – Työnjako on se, että tullilainsäädäntö määrittää tavaroiden nimikkeen, verohallinto vastaa alkoholijuomien verotuksesta ja valtiovarainministeriö vastaa verolakien valmistelusta, joilla verotasot määrätään.
 – Nimikkeen muutoksen verovaikutus on tuotteen hintaa korottava. Tuotteen kokonaishintaan vaikuttavat monet muutkin tekijät. Kokonaishintaan vaikuttavat tekijät eivät ole Tullin tiedossa.

Tulli kommentoi "siiderisotaa": Juomien aistinvarainen tarkastelu kuuluu työkaluihimme – EU päättää mitkä hinnat nousevat Suomessa


Summary: Vierailu Pohjois-Koreaan vahvistaa presidentti Xi Jingpingin asemaa, kun hän ensi viikolla tapaa Yhdysvaltain presidentin Donald Trumpin Japanissa.

Kiinan presidentti  Xi Jingping  osasi säästää Pohjois-Korean valtiovierailunsa ajankohdan itselleen oikeaan hetkeen.
 Kiinan johdon edellisestä vierailusta naapuriinsa on jo 14 vuotta. Pohjois-Korea on odottanut itselleen tärkeimmän tukijansa korkeinta huomionosoitusta siis pitkään. Ilman Kiinaa ei Pohjois-Koreaa edes olisi olemassa.
 Valtiot juhlivat tänä vuonna 70-vuotisia diplomaattisuhteitaan, eikä tätä mahdollisuutta kannata kuluttaa pelkästään juhlamuodollisuuksiin.
 Pekingissä toimivat diplomaatit sanovat, että tänään torstaina alkaneelta kaksipäiväiseltä vierailulta odotetaan vahvoja tuloksia.
 Kiinaa ja Pohjois-Koreaa eniten tällä hetkellä yhdistävä tekijä on presidentti  Donald Trumpin  johtama Yhdysvallat, jonka kanssa molemmat valtiot ovat vaikeuksissa.
 Kiina on taloudellisesti ja jopa poliittisesti kalliissa kauppasodassa Yhdysvaltojen kanssa.
 Pohjois-Korean johtaja  Kim Jong-un  on puolestaan lyhyessä ajassa käynyt kaksi tuloksetonta huipputapaamista presidentti Trumpin kanssa.
 Pohjois-Korean vastaiset kansainväliset talouspakotteet ovat voimassa ja maa virittelee ydinohjelmaa uudelleen käyntiin, jos se nyt koskaan pysähtyikään.
 Xi valmistautuu tapaamaan Trumpin
 Tasan viikon kuluttua presidentti Xi matkustaa G20-maiden huippukokoukseen Japanin Osakaan, jossa hän tapaa presidentti Trumpin kahden kesken.
 Siellä presidentti Xi voi käyttää suhteitaan Pohjois-Koreaan Kiinan omien kauppapoliittisten paineiden purkajana ja neuvotteluvalttina.
 Presidentti Xin ensisijainen keskustelunaihe Trumpin kanssa on maiden välinen kauppasota, joka kurittaa kotimaissaan molempien johtajien asemaa.
 – Kiina voi houkutella Pohjois-Korean takaisin ydinohjelmaneuvotteluihin, sanoo  eteläkorealainen turvallisuuspolitiikan asiantuntija Washington Postissa.
 Jos presidentti Xi tässä onnistuisi, se parantaisi Pekingin asemaa myös neuvotteluissa kauppasodasta Yhdysvaltojen kanssa.
 Jos taas keskustelut Trumpin kanssa karahtaisivat kiville, voisi Kiina vetää Pohjois-Korean lähentymisyritykset takaisin ja umpisolmu kiristyisi entisestään, päättelee tutkija  Park Byung-kwang  Washington Postissa.
 Nollatulos olisi kurja kaikille osapuolille.
 Xi Jinpingin ja Kim Jong Unin vierailua seurattiin Pekingissä torstaina. Greg Baker / AFP
 Kiina mukana Pohjois-Korean vastaisissa pakotteissa
 Pohjois-Korean johtaja Kim Jong-un on vieraillut Pekingissä jo neljä kertaa. Mailla on siis ollut mahdollisuuksia käydä läpi liittolaissuhdetta kalvanutta kiistaa, joka koskee kansainvälisiä talouspakotteita.
 Pitkän pohdinnan jälkeen  Kiina liittyi mukaan Pohjois-Korean vastaisiin talouspakotteisiin vuonna 2017.
 Valtiovierailu Pohjois-Koreaan lisää presidentti Xin mahdollisuuksia korostaa, että Kim Jong-unin kannattaisi lopettaa Yhdysvaltojen ja muun maailman ärsyttäminen ydinasehankkeillaan ja ajatella myös oman kansansa parasta.
 Katso myös:
 Video: Liput ja kukkakimput heiluivat ponnekkaasti, kun Kiinan presidentti Xi aloitti vierailunsa Pohjois-Koreassa

Pohjois-Korean osa on olla nyt Kiinan valttikortti –
Kiinan presidentin vierailu Pjongjangiin on tarkan harkinnan tulos


Summary: Poliisi on saanut runsaasti vihjeitä koulun tulipalosta.

Poliisi on puhuttanut todistajia ja tulipalon silminnäkijöitä eilisen ja tämän päivän aikana. Poliisi kertoo, että tutkinnassa on selvinnyt kolmen alle 15-vuotiaan lapsen kiivenneen koulun katolle. Siellä lapset ovat käsitelleet tulta.
 Poliisin tietojen mukaan lapset ovat poistuneet katolta, mutta tuli on ilmeisesti jäänyt kytemään katolle, josta se on päässyt leviämään.
 Poliisi on jututtanut kaikkia kolmea teosta epäiltyä lasta, jotka ovat auttaneet tapauksen selvittämisessä.
 Poliisi muistuttaa, että tutkinnan ollessa kesken, sosiaalisen median kautta jaettavien henkilöihin kohdistuvien huhujen jakamista tulee välttää.
 – Olemme jututtaneet sekä sellaisia henkilöitä, jotka ovat olleet paikalla, että sellaisia, jotka jotain asiasta tietävät. Olemme kuulleet todella paljon eri ihmisiä. Tulipalon ajankohta oli sellainen, että ihmisiä oli paljon liikkeellä, toteaa tutkinnanjohtaja  Timo Häkkinen  Itä-Suomen poliisista.
 Poliisi kiittää vihjeistä, eikä kaipaa enää uusia vihjeitä asiaan liittyen.
 Keskiviikkoillan tapahtumien tekninen tutkinta jatkuu usean päivän ajan. Asiasta tiedotetaan seuraavan kerran tutkinnan valmistuttua.
 Lue myös:
 Raju tulipalo tuhosi osan koulusta – Mikkelissä Tuppuralan koulunkäynti alkaa normaalisti syksyllä
 Tuppuralan koulun liikuntasali paloi Mikkelissä, sammutustyöt jatkuvat läpi yön

Kolmea lasta epäillään törkeästä tuhotyöstä – Mikkelin Tuppuralan koulun liikuntasali tuhoutui


Juhannuksen menoliikenne on rauhoittunut. Autoilijoita on maanteillä yhä normaalia perjantai-iltaa enemmän, mutta suurimmat ruuhkat on jo taitettu.
 Juhannuksen menoliikenne oli vilkkaimmillaan noin kello 14–19 torstaina. Liikenne vilkastui tasaisesti kello 13:sta lähtien, ja ruuhkat alkoivat rauhoittua kuuden jälkeen. Liikennemäärät pysyvät kuitenkin vielä suurina iltakahdeksaan tai -yhdeksään asti.
 Ruuhkaisimpia paikkoja olivat valtatiet 1, 3, 4 ja 7. Lisäksi ruuhkia oli Vitostiellä Heinolasta Mikkeliin ja Varkauteen sekä Ysitiellä Tampereelta Orivedelle.
 Iltapäivän ja alkuillan aikana sattui useita liikennettä ruuhkauttaneita kolareita eri puolella Suomea. Puoli seitsemän aikaan tieliikennekeskuksessa ei ollut tiedossa enää yhtään kolaritilannetta.
 Pahimmat jonot tulivat valtatiellä 3 Tampereen suuntaan. Hämeenlinnan ja Tampereen välillä sattui puoli viiden aikaan onnettomuus, jonka vuoksi yksi ajokaista suljettiin liikenteeltä. Tilanne helpotti puoli kuuden jälkeen.
 Valtatie 5 oli iltapäivällä hetken kokonaan suljettu liikenteeltä Leppävirralla välillä Mikkeli–Kuopio. Kuuden ajoneuvon peräänajo tapahtui paikalla kello 15.40 jälkeen. Tie avattiin jälleen liikenteelle kello 16.20 aikaan, mutta liikenne ehti ruuhkautua paikalla pahasti pidemmän aikaa.
 Oulussa tiellä 20 eli Kuusamontiellä toinen ajokaista oli suljettuna kello 15 jälkeen tapahtuneen viiden henkilöauton ketjukolarin takia. Liikenne pysyi jonoutuneena pitkään vielä raivaustöiden päätyttyä puoli viiden jälkeen.
 Myös Lahdessa liikenne hidastui puoli kolmen jälkeen. Keskustassa Matkakeskuksen kohdalla oli rikkoutunut ajoneuvo, joka tukki liikennettä idän suuntaan kello kuuteen asti.
 Siltatyömaa Loviisan seudulla sai myös ruuhkia aikaan valtatiellä 6 , koska nopeusrajoituksia oli laskettu ja kaistoja oli auki vain yksi suuntaansa.
 Sunnuntaina tasaista paluuliikennettä koko päivän
 Perjantaina ruuhkat sijoittuvat aamupäivään noin kello 10–13, minkä jälkeen liikenne rauhoittuu.
 Sunnuntain paluuliikenne jatkuu todennäköisesti tasaiseen tahtiin koko päivän ajan.
 – Paluuliikenne lähtee jo aamupäivästä isoja kaupunkeja kohti, mutta kaikki eivät ole palaamassa sunnuntaina kotiin, jos kesälomat ovat alkaneet. Jos on kaunista säätä, ihmiset lykkäävät lähtöä iltaan asti, arvioi Liikenneviraston tieliikennepäivystäjä  Kirsi Salokanto .
 Ajosää vaikuttaa hyvältä koko juhannuksen ajan. Torstaina on aurinkoista, mikä aiheuttaa häikäistymisen vaaraa.
 Salokanto muistuttaa kuskeja säilyttämään malttinsa.
 – Jonoissa ei kannata ohitella, ja turvavälit tulee säilyttää siitäkin huolimatta, että joudutaan ajamaan jonoissa.

Menoliikenne rauhoittuu, pahimmat ruuhkat tulivat kolarien takia Kolmos- ja Vitostiellä


Suomalainen juhannus on täynnä taikaa, rakkautta ja musiikkia. Ensi viikonloppuna kappaleita kuunnellaan ympäri maata auton ratissa, tanssilavoilla, festareilla ja laiturinnokassa. Mökkiradion lisäksi musiikkia soitetaan puhelimesta suoratoistopalvelu Spotifyn kautta.
 YleX:n ohjelmapäällikkö  Hanne Kauton  mukaan juhannukseen kuuluu kesäbiisit, joissa toistuu kepeys tai hilpeys. Lomalla ihmiset haluavat kuunnella letkeää musiikkia, josta tulee hyvä fiilis.
 – Kesähiteissä lauletaan usein loman aloittamisesta tai juhlimisesta. Viittauksia alkoholinkäyttöön ei tarvitse olla, Kautto sanoo.
 Kautto muistaa erityisesti  Luis Fonsin  ja  Daddy Yankeen   Despacito -kappaleen, joka saapui Suomeen toissa kesänä.
 – Despacito tuli ja eteni hyökyaallon lailla koko maapallon läpi. Kappale rantautui Suomeen juuri kesän alla ja se lattarifiilis osui.
 JVG:n kappale  Frisbee  on vahva ehdokas tämän juhannuksen hitiksi. Myös YleX:n Kesäkumibiisi, Gasellien  Suojaus petti  soi nyt paljon.
 – Frisbeen kertosäe osuu todella hyvin loman aloitukseen. Kappaleen sanomaa voi jakaa vaikka lomakuvien saatteena, Kautto sanoo.
 Klassikot ja rakkauslaulut vetoavat
 Uusien biisien lisäksi myös ikivihreät klassikot ovat suosittuja. Vuonna 2017  ET-lehden  12 kauneimman juhannuslaulun listalle päätyivät muun muassa  Kesäillan valssi ,  Nocturne  ja  Kesän lapsi.
 Kulttuurimedia  Nousun  listalle pääsivät  Kake Randelinin   Juhannusyö ,  Juha Vainion   Juhannustanssit  ja  Bryan Adamsin   Summer of ‘69 .
 Rakkaus on juhannusbiiseissä usein toistuva teema. Kun  Voice.fi  kysyi juhannuksen kauneimpia kappaleita, äänestyksen voitti  Lauri Tähkän   Morsian . Muille palkintosijoille ylsivät  Juha Tapion   Jotain niin oikeaa  sekä Haloo Helsingin  Rakas .
 Huumoria vai vakavaa?
 Tällä hetkellä  Suomen striimatuimmat  -listan kärjessä ovat JVG ja Gettomasa. Ulkomaisista artisteista kärkikymmenikköön mahtuvat muun muassa  Justin Bieber ,  Billie Eilish  ja  Avicii .
 Yksi tämän juhannuksen hitti voisi olla myös Teflon Brothersin ja Kalevauva.fi:n kappale  Juhannussimaa , joka on täynnä Fingerpori-sarjakuvasta tuttuja kaksimielisiä sanontoja.
 Kesäaikaan valtakunnallisesti suosituimpien radiokanavien kuuntelu lisääntyy. Kuuntelijoita keräävät erityisesti sellaiset kanavat, joiden alueellinen kattavuus on suuri.
 Radiosoitossa  viime viikon suosituin kappale oli Aviciin ja  Aloe Blaccin   Sos . Kotimaisista artisteista kärkisijoille ylsivät Lauri Tähkä ja  Arttu Wiskari .

Frisbee, Morsian ja Kesäillan valssi – juhannuksen soittolista on sekoitus uusia hittejä ja klassikoita


Summary: Bulgariassa, Liettuassa ja Latviassa väestön ennustetaan kutistuvan jopa yli 20 prosentilla. Yli puolet väestön kasvusta tapahtuu tulevina vuosikymmeninä Saharan eteläpuoleisessa Afrikassa.

Meistä maailman asukkaista yhä useampi on vanhus vuonna 2050. Silloin jopa yksi kuudesta ihmisestä on yli 65-vuotias. Tällä hetkellä osuus on yksi yhdestätoista.
  YK:n julkaisema väestöraportti  vahvistaa käsitystä siitä, että maailman väestö harmaantuu tällä vuosisadalla. Ihmisten elinikä pitenee ja samaan aikaan syntyvyys laskee.
 YK:n mukaan väestön ikääntyminen tulee koskettaa lähes kaikkia maita.
 Euroopassa ja Pohjois-Amerikassa yli 65-vuotiaita on joka neljäs väestöstä vuonna 2050. Työikäisten ihmisten määrän lasku ja palveluiden ylläpitäminen harmaantuvalle väestölle tuleekin raportin mukaan olemaan iso haaste useiden maiden talouksille.
 Tällä hetkellä ihmisen keskimääräinen eliniänodote on 72,6. Vuonna 2050 syntyvä ihminen elää ennusteen mukaan keskimäärin hieman yli 77-vuotiaaksi. Erot köyhien ja vauraiden maiden välillä ovat tosin suuria.
 Ilkka Kemppinen / Yle
 Maailman väkiluvun ennustetaan saavuttavan 11 miljardin piikin vuosisadan lopussa
 Ihmisiä on vuonna 2050 kaksi miljardia enemmän kuin tänä päivänä. Tänä päivänä ihmisiä arvioidaan olevan 7,7 miljardia. YK ennustaa, että maapallon väkiluku kasvaa 9,7 miljardiin vuoteen 2050 mennessä.
 Maailman väkiluku kasvaa siis yhä vauhdilla, mutta kasvun vauhti on hidastunut jo tovin. YK:n mukaan maailman väkiluku ei ole itse asiassa kasvanut näin hitaasti kertaakaan sitten vuoden 1950.
 Ihmisten määrä kasvaa silti kohisten vielä pitkään. Nyt lapsia saavat nuoret sukupolvet ovat edeltäjiään suurempia. Vaikka syntyvyys laskisikin selvästi, syntyvien lasten määrä on vielä usean vuosikymmenen ajan korkeampi kuin kuolevien ihmisten.
 YK:n ennusteen mukaan maapallon väkimäärä saavuttaisi 11 miljardia piikin vuosisadan loppuun mennessä.
 Intia ohittaa pian Kiinan suurimpana maana
 Väestönkasvu jakautuu tulevina vuosina hyvin epätasaisesti alueittain.
 Jopa yli puolet kasvusta tapahtuu tulevina vuosikymmeninä Saharan eteläpuoleisessa Afrikassa. Siellä ihmisten määrän ennustetaan kasvavan korkean syntyvyyden vuoksi yli miljardilla vuoteen 2050 mennessä.
 Yli puolet maailman väestönkasvusta keskittyy yhdeksään maahan: Intiaan, Nigeriaan, Pakistaniin, Kongoon, Etiopiaan, Tansaniaan, Indonesiaan, Egyptiin ja Yhdysvaltoihin.
 Ilkka Kemppinen / Yle
 Intia on ennusteen mukaan ohittamassa Kiinan maailman väkirikkaimpana maana vuoden 2027 tienoilla. Kiinassa elää tällä hetkellä 1,43 miljardia ihmistä, Intiassa 1,37 miljardia.
 Samaan aikaan monilla alueilla väestön kasvun ennustetaan tasaantuvan tai jopa laskevan tämän vuosisadan loppupuoliskolla.
 Kiinassa väkiluvun ennustetaan laskevan jopa 31,4 miljoonalla eli 2,2 prosentilla vuoteen 2050 mennessä. Dramaattista muutosta ennustetaan myös esimerkiksi Liettuaan ja Bulgariaan, joissa väkiluvun ennustetaan laskevan 23 prosenttia vuoteen 2050 mennessä. Latviassa pudotusta on luvassa 22 prosenttia.
 Jopa 55 maassa väestön ennustetaan kutistuvan yli prosentin verran vuoteen 2050 mennessä. Syynä on syntyvyyden lasku sekä joissakin tapauksissa maastamuutto.
 Myös siirtolaisuus muuttaa väestöä
 Siirtolaisuudesta on YK:n mukaan tullut tietyillä alueilla merkittävä väestöön vaikuttava asia.
 Eurooppaan ja Pohjois-Amerikkaan arvioidaan saapuvan 25,9 miljoonaa ihmistä enemmän kuin alueilta on lähtenyt ihmisiä vuosina 2010–2020. Myös Pohjois-Afrikan ja Länsi-Aasian sekä Australian ja Uuden-Seelannin alueille on ennusteen mukaan enemmän tulijoita kuin lähtijoitä.
 Keski- ja Etelä-Aasiassa lähtijöitä on ollut 15 miljoonaa enemmän kuin tulijoita.
 Vuosien 2010–2020 välillä 14 valtiossa tulijoiden määrän arvioidaan kasvavan yli miljoonan. Raportissa mainitaan muun muassa Turkki, Jordania ja Libanon, jotka ovat vastaanottaneet paljon syyrialaisia pakolaisia.
 Kymmenen maata on puolestaan menettänyt yli miljoona asukastaan. Syyriassa, Venezuelassa ja Myanmarissa syynä on ollut poliittinen epävarmuus ja konfliktit. Bangladeshista, Nepalista ja Filippiineiltä on taas lähdetty paljon siirtotyöläisiksi.
 Lue lisää:
 Länsi-Afrikassa useimmat pakenevat lähelle, mutta ilmastonmuutos voi ajaa miljoonat kohti Eurooppaa – kolme syytä, jotka saavat ihmiset liikkeelle

Vanhuksia on kohta maailmalla enemmän kuin koskaan – YK:n raportti kertoo, miltä maailman väestö näyttää vuonna 2050


Summary: Halla-ahon mukaan päätös käytännössä lopettaa PS-Nuorten toiminnan.

Perussuomalaisten puheenjohtaja  Jussi Halla-aho  on ottanut kantaa Perussuomalaisten Nuorten eilen keskiviikkona saamaan päätökseen valtionavustuksen peruuttamisesta.
 – Oma näkemykseni on, että tuen peruuttaminen ja takaisinperiminen on kohtuuton seuraus yksittäisestä typerästä tviittauksesta. Päätökseen on syytä hakea oikaisua ja tarvittaessa viedä se oikeuteen, Halla-aho kirjoittaa  Facebook-päivityksessään .
 Opetus- ja kulttuuriministeriö (OKM) päätti peruuttaa puolueen nuorisojärjestöltä 115 000 euron edestä tukia tältä vuodelta.  Jo maksettu tuki peritään takaisin.
 Ministeriö katsoi, että PS-Nuoret eivät noudata nuorisolain tavoitteita, joihin kuuluvat nuorten yhdenvertaisuuden ja tasa-arvon edistäminen. Avustusta saavien tahojen täytyy noudattaa lakia toiminnassaan.
 – Jos lakia ei halua noudattaa, on järjestön hankittava rahoitus toimintaansa jostain muualta kuin nuorisotyön varoista, toteaa ylijohtaja  Esko Ranto  nuoriso- ja liikuntapolitiikan osastolta ministeriön tiedotteessa keskiviikkona.
 Halla-ahon mukaan PS-Nuoria on syrjitty muihin poliittisiin nuorisojärjestöihin verrattuna rahoituksessa. Halla-aho toteaa, että Esko Rannolla on taustaa SDP:ssä järjestö- ja paikallispolitiikassa.
 – Päätös on kohtuuton, koska se käytännössä lopettaa PS-Nuorten toiminnan ja ajaa sen konkurssiin. On selvää, että järjestöllä ei ole kykyä maksaa takaisin jo suoritettua 57 000 euron erää.
 Vaatii nuorisojärjestöltä reagointia ongelmiin
 Kritiikkiä saa myös nuorisojärjestö, josta Halla-aho totesi jo toukokuussa, että "valitettavasti nuorisojärjestössä on pieni joukko ihmisiä, jotka eivät tunnu ymmärtävän ja hyväksyvän puolueen linjaa". Nyt julkaisemassaan päivityksessä Halla-aho toivoo, että nuorisojärjestössä reagoitaisiin "järjestössä olevaan ongelmaan niillä keinoilla, joita yhdistysdemokratia ja säännöt sille suovat".
 – Se, että ministeriön päätös on poliittinen, epäoikeudenmukainen ja väärä, ei tietenkään muuta sitä seikkaa, että eräät PS-nuorten toimijat syöttämällä syöttivät vastustajan lapaan ja kaikin tavoin pahensivat tilannetta. Mahdolliset seuraukset kärsii koko järjestö ja kaikki sen jäsenet.
 Halla-ahon mukaan päätös voi mahdollistaa sen, että vallassa olevat puolueet voivat pyrkiä häiritsemään poliittisten kilpailijoidensa toimintaa. Hän myös toteaa, että OKM:n päätös antaa ymmärtää, että pyrkimys humanitaarisen maahanmuuton lopettamiseksi demokraattisin keinoin olisi peruste viedä julkinen tuki järjestöltä.
 Tuen peruminen lähti liikkeelle PS-Nuorten Twitter-tilillä julkaistusta päivityksestä, jonka kuvassa oli tummaihoinen perhe ja saatteeksi oli kirjoitettu kehotus äänestää perussuomalaisia vaaleissa, "jotta Suomen tulevaisuus ei näyttäisi tältä".
 Helsingin poliisi tutkii  asiaa kansanryhmää vastaan kiihottamisena.  Yhdenvertaisuusvaltuutettu totesi kannanotossaan , että päivitys ja siihen tulleet kommentit luovat tummaihoisia henkilöitä kohtaan vihamielisen, halventavan ja nöyryyttävän ilmapiirin.
 PS-Nuorten puheenjohtaja  Asseri Kinnunen  kertoi keskiviikkona, että he aikovat valittaa päätöksestä ja tarvittaessa viedä asian oikeuteen.
 Lue lisää:
 Perussuomalaisten Nuorten 115 000 euron avustus peruutetaan tältä vuodelta – ensimmäinen kerta, kun järjestöltä perutaan tuet nuorisolain rikkomisen takia
 Yhdenvertaisuusvaltuutettu: PS-nuorten viesti loi halventavan ilmapiirin, tarkoitus levittää valkoisen väestön asemaa korostavaa sanomaa
 Poliisi aloitti rikostutkinnan Perussuomalaisten nuorten EU-vaaleihin liittyvästä twiitistä – "Jutussa on kaksi epäiltyä"
 PS-Nuoret pahoittelevat kohuttua twiittiä: "Twiitti oli ajattelematon ja toimin impulsiivisesti idean syttyessä"

Jussi Halla-aho PS-Nuorten tuen peruuttamisesta: "Kohtuuton seuraus yksittäisestä typerästä tviittauksesta" – vaatii reagointia nuorisojärjestössä olevaan ongelmaan


Summary: Sekä yhtiön toimitusjohtaja-omistaja Ritaluoma että entinen hallituksen jäsen Kiemunki joutuvat palauttamaan varoja yhtiön konkurssipesälle.

Kanta-Hämeen käräjäoikeus on antanut ratkaisunsa kahdessa autokauppahanke Sunny Car Centeriin liittyvässä jutussa.
 Ensimmäisessä oikeus päätti, että  Markku Ritaluoma  joutuu maksamaan konkurssipesälle takaisin liikaa maksettua palkkaa ja muita kuluja ja oikeudenkäyntikuluja yhteensä vajaat 970 000 euroa korkoineen.
 Korvausvaade perustuu siihen, että Ritaluoman palkkaa on korotettu kohtuuttoman suureksi, vaikka yhtiö on ollut kehnossa kunnossa. Näin yhtiön rahoja on viety velkojien ulottuvilta.
 Kiemunki joutuu maksamaan korvauksia
 Toisessa jutussa pesä vaati  Iisakki Kiemungilta  korvauksia, koska hän hyväksyi Ritaluoman palkankorotuksen ollessaan yhtiön hallituksessa. Yhtiön konkurssipesän julkisselvittäjä  Jorma Tuomaala  vaati Iisakki Kiemungilta runsaan 93 000 euron korvauksia korkoineen sekä oikeudenkäyntikuluja reilut 24 000 euroa korkoineen.
 Markku Ritaluoman nettokuukausipalkkaa nostettiin vuonna 2013 huhtikuussa reilusti. Julkisselvittäjän mukaan kohtuuttoman palkankorotuksen avulla on viety velkaisesta ja valmiiksi konkurssikypsästä yhtiöstä rahoja pois velkojien ulottuvilta.
 Oikeuden mukaan yhtiölle aiheutui vahinkoa reilut 93 000 euroa. Oikeus päätti sovitella Kiemungin vahingonkorvauksen puoleen vahingon määrästä eli reiluun 46 000 euroon korkoineen. Määrästä saadaan vähentää sen verran, mitä Ritaluomalta saadaan perittyä liikaa maksetuista palkoista. Lisäksi Kiemunki joutuu maksamaan konkurssipesälle aiheutuneita oikeudenkäyntikuluja 12 000 euroa korkoineen.
 Sekä Ritaluoman että Kiemungin saamat tuomiot eivät ole vielä lainvoimaisia, vaan niistä voi valittaa Turun hovioikeuteen.
 Kiemunki oli Sunny Car Centerin hallituksessa ollessaan Hämeenlinnan kaupunginhallituksen ja myöhemmin kaupunginvaltuuston puheenjohtaja.
 Epäonnistuneen hämeenlinnalaisen autokauppahankkeen jälkipuinti on jatkunut jo pitkään useissa eri haaroissa. Vyyhdin suurin juttu on parhaillaan hovioikeuden käsiteltävänä. Siinä on kyse Ritaluoman osalta yli kuudesta miljoonasta eurosta, ja Kiemungin osalta soviteltu korvausvastuu on 350 000 euroa.

Sunny Car Center -vyyhdissä kaksi oikeusratkaisua: Markku Ritaluoma ja Iisakki Kiemunki jälleen maksumiehiksi


Summary: Keskustaoikeistolaiset valtionjohtajat, EPP:n Saksan Angela Merkel ja Irlannin Leo Varadkar, uhkasivat nimityspaketin kaatuvan kokoukseen saapuessaan. He pitävät kiinni EPP:n kärkiehdokkaasta Manfred Weberistä.

Ministerit, ministeriöt ja valtioneuvosto

Pääministeri  Antti Rinne  kertoi torstaina EU-huippukokouksen alla, että hänen henkilökohtainen suosikkinsa EU-komission puheenjohtajaksi on S&D-parlamenttipuolueen kärkiehdokas, hollantilainen  Frans Timmermans.
 – Tunnen Frans Timmermansin pitkältä aikaa, hän on hyvä ehdokas tähän tehtävään.
 Onko Timmermans siis Suomen ehdokas?
 – Timmermans on Suomen pääministerin, ei Suomen ehdokas, Rinne painotti.
 Yhtenä vahvimmista ehdokkaista komission puheenjohtajaksi pidettiin kokouksen alla tanskalaista kilpailukomissaaria, liberaalien  Margrethe Vestageria . Rinne kertoi arvostavansa myös häntä.
 – Vestager on hyvä ehdokas myös, mutta jos nyt valita pitää, niin näin valitsen.
 Rinne kertoi kuitenkin suhtautuvansa  epäillen kärkiehdokasmenettelyyn, jossa parlamenttipuolueet asettivat jo ennen vaaleja omat ehdokkaansa komission johtoon. Rinteen mielestä jäsenmailla pitäisi säilyttää valinnassa "kohtalaisen vapaa toimivalta".
 – Tavoitteena on, että näiden kahden päivän aikana nimityspaketti saataisiin. Se olisi kaikkien kannalta huomattavasti parempi kuin se, että päätös siirtyisi eteenpäin, Rinne sanoi.
 Hän aikoi pitää nimitysillallisella esillä Suomen ehdokkaita Euroopan keskuspankin johtoon, pääjohtaja  Olli Rehniä  ja ex-pääjohtaja  Erkki Liikasta .
 – Suomella on erittäin hyviä kandidaatteja, se on tunnustettu ympäri rajojen Euroopassa, Rinne sanoi.
 Kun poliittisen taustan lisäksi valintaan vaikuttavat myös esimerkiksi ehdokkaan kotimaan koko ja maantieteellinen sijainti sekä sukupuoli, Rinne sanoi pitävänsä "täysin mahdollisena, että suomalaiset upeat ehdokkaat tulevat valituksi".
 Saksan liittokansleri Angela Merkel  arvioi kokouksen alla, että paketissa on vielä paljon vaikeita kohtia.
 – Vaihdamme mielipiteitä, mutta voi olla, että tänään ei saada tulosta, Merkel sanoi ennen huippukokousta.
 Hän toisti näkemyksensä, että jäsenmaiden pitää kuitenkin päättää nimityksistä ennen heinäkuun alun ensimmäistä Euroopan parlamentin täysituntoa.
 – Meillä on vielä pari päivää aikaa, tämä on vasta ensimmäinen tärkeä päivä, Merkel sanoi. Merkel on tukenut puolueryhmänsä EPP:n kärkiehdokasta  Manfred Weberiä  komission johtoon.¨
 Tavattuaan Merkelin ja Ranskan presidentin  Emmanuel Macronin  ennen kokousta Eurooppa-neuvoston puheenjohtaja  Donald Tusk  twiittasi, että hänen aiempi varovainen optimisminsa kallistui enemmän varovaisuudeksi kuin optimismiksi.
 Samoilla linjoilla oli Irlannin keskustaoikeistolainen pääministeri  Leo Varadkar .
 – On todennäköistä, että tarvitsemme uuden huippukokouksen kesäkuun lopussa tai heinäkuun alussa, Varadkar sanoi.
 Torstaina näytti , että ainakaan osa EU-parlamentin isoista puolueista ei aio tukea Weberin nimittämistä komission puheenjohtajaksi.
 Lue lisää:
 Kuka käyttää valtaa EU:ssa tulevat vuodet? Huippukokouksen pitäisi tänään päättää nimistä, tässä ovat ruletissa pyörivät pääpelurit

Kova nimityspeli käynnistyi EU-huippukokouksessa, pääministeri Antti Rinne: Frans Timmermans on suosikkini


Summary: Kalifornialaisessa vetoomustuomioistuimessa käytiin alkuviikosta keskustelua lasten kohtelusta pidätyskeskuksissa.

– Väitättekö todella, että mahdollisuus nukkumiseen ei sisälly määritelmään turvallisista ja hygieenisistä olosuhteista? kysyy vetoomustuomioistuimen tuomari  Marsha Berzon  äimistyneenä.
 Kysymys liittyi keskusteluun, jota käytiin tiistaina kalifornialaisessa tuomioistuimessa. Aiheena olivat Yhdysvaltain etelärajalla pidätettyjen lasten elinolot ja se, kohteleeko Yhdysvallat paperittomia siirtolaislapsia kaltoin pidätyskeskuksissa.
 Yhdysvalloissa on voimassa lainsäädäntöä siitä, että pidätettyjä siirtolaislapsia täytyy pitää "turvallisissa ja hygieenisissä olosuhteissa".
 Presidentti  Donald Trumpin  hallinto yritti tiistaina kumota oikeudessa linjauksen, joka vaatii tarjoamaan lapsille perustarvikkeita, kuten saippuaa, hammasharjan ja pyyhkeen. Oikeus on aiemmin todennut presidentinhallinnon rikkovan lakia, sillä se ei tarjoa siirtolaislapsille perustarpeita.
 – Tulkitsetteko todella niin, että sopimus ei vaadi teiltä enempää kuin tämä, mitä äsken kuvailin: kylmyyttä läpi yön, valot päällä koko yön ja nukkumapaikkana betonilattia, päällä vain alumiinifoliosta tehty peite? toinen tuomari  William Fletcher  kysyi Yhdysvaltain oikeusministeriötä edustavalta  Sarah Fabianilta.
 Tuomarit mainitsivat oikeudenkäynnissä useaan otteeseen, että presidentinhallinnon pitää tulkita lakia siirtolaislasten kannalta kohtuullisella tavalla.
 Keskustelusta kertoo  Courthouse News -sivusto . Tallenne keskustelussa on katsottavissa myös  YouTubessa  (keskustelu alkaa noin 25 minuutin kohdalta).
 Yhdysvalloissa on viime kuukausina keskusteltu kiivaasti siirtolaisten kohtelusta Meksikon vastaisen rajan ylitäysissä pidätyskeskuksissa. Toukokuussa rajalla pidätettiin uutistoimisto AFP:n mukaan ennätysmäiset noin 140 000 Yhdysvaltoihin pyrkijää, joista 57 000 oli lapsia.
 Lisää aiheesta:
 Trump väläytteli salaista Meksiko-sopimusta, toimittajat kuvasivat paperin ja julkaisivat sisällön – eikä tämä ollut ensimmäinen kerta

Trumpin hallinto ei halua antaa Meksikon rajalla pidätetyille lapsille saippuaa eikä hammasharjoja – tuomarit eivät olleet uskoa korviaan


Summary: Aluksesta laskettua mineraaliöljyä löytyi yli kymmenen kilometrin matkalta.

Länsi-Suomen merivartiosto on havainnut öljypäästön noin 25 mailia eli 46 kilometriä Utöstä lounaaseen, Suomen Leijonan majakalla.
 Alkuperäisen havainnon teki EMSA:n satelliitti. Rajavartiolaitoksen valvontalentokone Dornier lähetettiin varmistamaan havainto, joka osoittautui 9 mailia eli yli kymmenen kilometriä pitkäksi.
 Komentajakapteeni  Mikko Hirvi  Länsi-Suomen merivartiostosta kertoo, että kyse on alusöljypäästöstä eikä onnettomuudesta.
 – Alusöljypäästöksi tämä on kieltämättä hyvinkin iso, Hirvi toteaa.
 Hirven mukaan kyse on pääosin kevyestä mineraalipohjaisesta öljystä. Mineraaliöljy tarkoittaa meren pohjasta pumpattavaa öljyä.
 – Kevyestä polttoöljystä valtaosa haihtuu. Raskaita kohtia kerätään pois.
 Paikalle on hälytetty Rajavartiolaitoksen vartiolaivat Turva, Tursas ja Uisko sekä Merivoimien öljyntorjunta-alus Halli.
 Vartiolaiva Tursas saapui kohteeseen ensimmäisenä viiden jälkeen torstai-iltana. Rajavartiolaitos
 Tursas saapui kohteeseen ensimmäisenä viiden jälkeen torstaina. Öljypäästöstä otettiin näytteet, ja öljyn kerääminen on aloitettu. Muut öljyä keräävät alukset saapuvat paikalle noin iltakymmenen aikaan.
 Epäilty öljypäästön aiheuttaja on pystytty tutkimuksissa rajaamaan muutamaan alukseen. Mineraaliöljyn päästäminen mereen on sanktioitu eli öljyvahingosta tehdään tarvittaessa rikostutkinta.
 Kalevi Rytkölä / Yle
 Rajavartiolaitoksen partiot ottivat näytteitä öljypäästöalueen läpi kulkeneista, Suomen satamiin matkalla olleista aluksista. Myös ulkomaiden viranomaisille esitettiin pyyntö ottaa näytteet aluksista, jotka saapuvat satamiin Suomen ulkopuolella ja ovat kulkeneet alueen läpi.
 Hirvi ei osaa arvioida, kuinka paljon haittaa öljypäästöstä on luonnolle, mutta merivartiosto pyrkii keräämään pahimmat kohdat niin, ettei öljyä pääse rannoille.
 – Ihmisille öljypäästöstä ei ole haittaa, Hirvi vakuuttaa.

Turun saaristossa Utön lounaispuolella yli 10 kilometrin öljylautta, kerääminen aloitettu – "Alusöljypäästöksi tämä on kieltämättä iso"


Summary: Avajaisnäyttelyiden joukossa nähdään myös suomalaista valokuvataidetta.

Kulttuuri- ja taidetapahtumat ja -näyttelyt

Museot, näyttelyt sekä historiallisten paikkojen ja rakennusten suojelu

Kun virolainen  Maarja Loorents  kävi vuonna 2012 Tukholman Fotografiska-museossa, hänen päässään alkoi orastaa unelma.
 Samanlainen museo pitäisi perustaa myös hänen kotikaupunkiinsa Tallinnaan.
 Seitsemän vuotta myöhemmin unelmasta tuli totta. Tallinnan oman Fotografiskan avajaisia vietettiin eilen ja museo avautui yleisölle tänään torstaina. Loorents on yksi museon perustajista ja toimii sen näyttelypäällikkönä.
 – Haluamme olla keskeinen kohtaamispaikka Tallinnassa. Samalla haluamme tuoda Viroon huippuvalokuvaajien töitä, joita ei ole aikaisemmin täällä nähty, Loorents kertoo.
 Fotografiskasta ennustetaan Tallinnan ja koko Viron uutta vetonaulaa. Koska Tukholman Fotografiska on suomalaisten suosikkikohde, kävijöitä odotetaan paljon myös Suomesta.
 Fotografiska sijaitsee vanhassa teollisuuskiinteistössä Telliskivessä. Stanislav Moshkov
 ”Päätös perustaa museo juuri Telliskiveen oli selvä”
 Uusi museo sijaitsee Tallinnan luovan keskuksen Telliskiven alueella. Vaihtoehtoisia paikkoja olisivat Maarja Loorentsin mukaan olleet Rotermannin ja Noblessnerin teollisuusalueet.
 – Telliskiven perustaja  Jaanus Juss  oli kuitenkin heti innoissaan museohankkeesta. Kun Telliskivestä vielä löytyi tyhjillään oleva halli museota varten, päätös perustaa museo juuri tänne oli selvä, Loorents kertoo.
 Tukholman Södermalmilla sijaitsevan emomuseon tavoin Tallinnan museo sijaitsee punatiilisessä entisessä teollisuusrakennuksessa. Tilaa siellä on yhtä paljon kuin Tukholmankin museossa.
 Näyttelyt levittäytyvät kahteen kerrokseen. Pohjakerroksessa on myymälä, jossa on myynnissä valokuvakirjoja, julisteita sekä museon tuottamia, valokuvataiteilijoiden signeeraamia ja numeroimia valokuvasarjoja.
 Ravintola näkymineen on Fotografiskan valtti niin Tukholmassa kuin Tallinnassakin. Stanislav Moshkov
 Tärkeässä roolissa on myös ylimmän kerroksen ravintola, jonka kattoterassilta aukeaa henkeäsalpaava näkymä yli koko Tallinnan.
 Ravintolaa luotsaa yksi Tallinnan ravintolamaailman tunnetuimmista nimistä, huippukokki  Peeter Pihel.  Pihel on pyörittänyt aikaisemmin muun muassa useita kertoja Viron parhaaksi ravintolaksi valittua Pädasten kartanohotellin ravintolaa Muhun saarella.
 Tukholman Fotografiskan ravintolalla on yksi Michelin-tähti ja Tallinnan ravintola pyrkii samaan tasoon. Erityishuomiota Tallinnassa kiinnitetään ekologisuuteen ja kestävään ruuantuotantoon.
 – Ravintolamme tarjoaa lähiruokaa ja sesongin mukaisia raaka-aineita. Pyrimme myös minimoimaan hävikkiruuan määrän, Loorents kertoo.
 Viimeisiä teoksia asetellaan paikoilleen juuri ennen avajaisia. Stanislav Moshkov
 ”Haluamme olla mukana yhteiskunnallisessa keskustelussa”
 Tallinnan Fotografiskan ensimmäinen päänäyttely on brittiläisen  Jimmy Nelsonin   Homage to Humanity  eli  Kunnianosoitus ihmiskunnalle .
 Nelson on kuvannut yli kahdenkymmenen vuoden ajan alkuperäiskansoja Siperian tundralta eteläisen Tyynenmeren saarille.
 – Monet alkuperäiskansoista ja heidän perinteisistä asuinalueistaan ovat katoamassa globalisaation ja ilmastonmuutoksen myötä. Nelson on halunnut kuvata näiden ihmisryhmien elämää ennen kuin on liian myöhäistä. Hän on viettänyt pitkiä aikoja alkuperäiskansojen parissa ja voittanut kuvattavien luottamuksen puolelleen, kertoo Nelsonin näyttelyn kuraattori, ruotsalainen  Jessica Jarl .
 Jimmy Nelsonin kuvat alkuperäiskansoista ovat Fotografiskan ensimmäinen päänäyttely. Stanislav Moshkov
 Neljän avajaisnäyttelyn joukossa on myös suomalaisen  Pentti Sammallahden  näyttely  Kaukainen maa . Sammallahti tunnetaan melankolisen runollisista mustavalkokuvistaan, joissa todellisuus ja fantasia sekoittuvat toisiinsa.
 Myös Pentti Sammallahti on valikoitunut avajaisnäyttelyyn. Stanislav Moshkov
 Muut avajaisnäyttelyt ovat norjalaiskuvaaja  Anja Niemen   In Character  sekä virolaisen  Anna-Stina Treumundin   Lilli, Reed, Frieda, Sabine, Eha, Malle, Alfred, Rein, Mari .
 – Olemme valinneet tänne näyttelyitä, jotka eivät ole pelkästään kauniita, vaan herättävät myös ajatuksia, epämukavia tunteita ja kipua, Maarja Loorents sanoo.
 – Meistä on tärkeää olla mukana yhteiskunnallisessa keskustelussa. Se onnistuu valitsemalla tänne rohkeita ja puhuttelevia töitä.
 Tallinnan Fotografiskan näyttelyt vaihtuvat noin kolmen kuukauden välein. Tarkoituksena on omien näyttelyiden lisäksi kierrättää myös Tukholman Fotografiskan näyttelyitä.
 Maarja Loorents (vas.) on Fotografiskan näyttelypäällikkö, ruotsalainen Jessica Jarl kuratoi Jimmy Nelsonin näyttelyn. Stanislav Moshkov
 Museoprojekti pidettiin pitkään salassa
 Vuonna 2010 avautuneen Tukholman Fotografiskan laajentumisesta ulkomaille on puhuttu jo vuosia, mutta Tallinnan museo on ensimmäinen Ruotsin ulkopuolelle avautuva Fotografiska.
 Museon avautuminen ensimmäiseksi juuri Tallinnaan tuli monelle yllätyksenä. Noin kaksi vuotta sitten Fotografiska ilmoitti avaavansa museot New Yorkiin ja Lontooseen. Tallinnasta ei tuolloin puhuttu vielä mitään.
 Ruotsalaismedia kertoi tänä keväänä Fotografiskan suunnitelleen avaavansa museon myös Shanghaihin ennen Tallinnaa, mutta suunnitelma ei toteutunutkaan.
 New Yorkin Fotografiska aukeaa syyskuussa ja Lontoon Fotografiska alustavien suunnitelmien mukaan ensi vuonna.
 Tallinnan Fotografiskan erikoisuuus ovat harvinaisen pitkät aukioloajat. Museo on auki maanantaisin, tiistaisin ja sunnuntaisin kello 9.00–23.00. Keskiviikosta lauantaihin museo on auki aamusta peräti yhteen sakka yöllä, kello 9.00–1.00.
 – Meitä voi pitää maailman avoimimpana museona. Haluamme että kävijä löytää omasta elämäntavastaan ja vuorokausirytmistään riippumatta ajan tulla meille, Maarja Loorents sanoo.
 Jutun kommentointimahdollisuus on avoinna klo 22.00 saakka.

Huippuvalokuvaajien töitä ja henkeäsalpaava kattoterassi – Tällainen on tänään avautuva Tallinnan Fotografiska-museo